CELEX: 32016D0299
Language: el
Date: 2016-03-02 00:00:00
Title: Εκτελεστική απόφαση (ΕΕ) 2016/299 της Επιτροπής, της 2ας Μαρτίου 2016, για την περάτωση της διαδικασίας αντιντάμπινγκ σχετικά με τις εισαγωγές πυριτιομαγγανίου καταγωγής Ινδίας

3.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 57/8
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/299 ΤΗΣ ΕΠΙΤΡΟΠΉΣ
   της 2ας Μαρτίου 2016
   για την περάτωση της διαδικασίας αντιντάμπινγκ σχετικά με τις εισαγωγές πυριτιομαγγανίου καταγωγής Ινδίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9 παράγραφος 2,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   1.1.   Έναρξη
   
   
               (1)
            
            
               Στις 20 Δεκεμβρίου 2014 η Ευρωπαϊκή Επιτροπή («η Επιτροπή») κίνησε έρευνα αντιντάμπινγκ όσον αφορά τις εισαγωγές στην Ένωση πυριτιομαγγανίου καταγωγής Ινδίας («η οικεία χώρα») βάσει του άρθρου 5 του βασικού κανονισμού. Δημοσίευσε ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης
                   (2) («ανακοίνωση για την έναρξη διαδικασίαςv»).
            
         
               (2)
            
            
               Η Επιτροπή κίνησε τη διαδικασία έρευνας κατόπιν καταγγελίας που υποβλήθηκε στις 10 Νοεμβρίου 2014 από την Comité de Liaison des Industries de Ferro-Alliages («Euroalliages» ή «ο καταγγέλλων») εξ ονόματος τριών παραγωγών της Ένωσης. Ο καταγγέλλων αντιπροσωπεύει περίπου το 25 % της συνολικής ενωσιακής παραγωγής πυριτιομαγγανίου. Η καταγγελία περιείχε αποδεικτικά στοιχεία ύπαρξης πρακτικής ντάμπινγκ και συνακόλουθης σημαντικής ζημίας, στοιχεία τα οποία θεωρήθηκαν επαρκή για να δικαιολογήσουν την έναρξη διαδικασίας έρευνας.
            
         1.2.   Ενδιαφερόμενα μέρη
   
   
               (3)
            
            
               Στην ανακοίνωση για την έναρξη διαδικασίας η Επιτροπή κάλεσε τα ενδιαφερόμενα μέρη να έλθουν σε επαφή με τις υπηρεσίες της για να συμμετάσχουν στην έρευνα. Επιπλέον, η Επιτροπή πληροφόρησε ειδικά άλλους γνωστούς παραγωγούς της Ένωσης, τους γνωστούς παραγωγούς-εξαγωγείς, εισαγωγείς και χρήστες και ενώσεις που είναι γνωστό ότι ενδιαφέρονται, καθώς και τις αρχές της Ινδίας, σχετικά με την έναρξη της επανεξέτασης ενόψει της λήξης ισχύος των μέτρων και τους κάλεσε να συμμετάσχουν.
            
         
               (4)
            
            
               Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την έναρξη της διαδικασίας έρευνας και να ζητήσουν ακρόαση από την Επιτροπή και/ή από τον σύμβουλο ακροάσεων σε διαδικασίες εμπορικών προσφυγών.
            
         1.3.   Δειγματοληψία
   
   
               (5)
            
            
               Στην ανακοίνωση για την έναρξη διαδικασίας η Επιτροπή ανέφερε ότι ενδέχεται να προβεί σε δειγματοληψία των ενδιαφερόμενων μερών σύμφωνα με το άρθρο 17 του βασικού κανονισμού.
            
         α)   Δειγματοληψία των παραγωγών της Ένωσης
   
               (6)
            
            
               Λόγω του περιορισμένου αριθμού των γνωστών παραγωγών δεν ήταν αναγκαία η δειγματοληψία. Όλοι οι γνωστοί παραγωγοί της Ένωσης ενημερώθηκαν σχετικά με την έναρξη της έρευνας και κλήθηκαν να αναγγελθούν και να συμμετάσχουν στην έρευνα.
            
         β)   Δειγματοληψία των εισαγωγέων
   
               (7)
            
            
               Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει δείγμα, κλήθηκαν όλοι οι μη συνδεδεμένοι εισαγωγείς να αναγγελθούν στην Επιτροπή και να παράσχουν τις πληροφορίες που προσδιορίζονταν στην ανακοίνωση για την έναρξη διαδικασίας.
            
         
               (8)
            
            
               Απάντησαν στην Επιτροπή τέσσερις μη συνδεδεμένοι εισαγωγείς, αλλά μόνο δύο προσκόμισαν τα στοιχεία που τους ζητήθηκαν και συμφώνησαν να συμπεριληφθούν στο δείγμα. Λόγω του μικρού αριθμού τους η Επιτροπή αποφάσισε ότι δεν ήταν αναγκαίο να γίνει δειγματοληψία.
            
         γ)   Δειγματοληψία των παραγωγών-εξαγωγέων της Ινδίας
   
               (9)
            
            
               Για να μπορέσει η Επιτροπή να αποφασίσει αν ήταν απαραίτητη η δειγματοληψία και, σε θετική περίπτωση, να επιλέξει δείγμα, όλοι οι παραγωγοί-εξαγωγείς της Ινδίας κλήθηκαν να αναγγελθούν στην Επιτροπή και να υποβάλουν πληροφορίες όπως διευκρινίζεται στην ανακοίνωση για την έναρξη διαδικασίας.
            
         
               (10)
            
            
               Αρχικά, 21 παραγωγοί-εξαγωγείς απάντησαν στο ερωτηματολόγιο της δειγματοληψίας εντός της καθορισθείσας προθεσμίας. Ανέφεραν συνολικό όγκο εξαγωγικών πωλήσεων ο οποίος σύμφωνα με τα στοιχεία της Eurostat κάλυπτε το 48 % των συνολικών εισαγωγών από την Ινδία κατά την περίοδο της έρευνας.
            
         
               (11)
            
            
               Στη συνέχεια, 13 επιπλέον εταιρείες υπέβαλαν έντυπα δειγματοληψίας και εξέφρασαν την προθυμία τους να συνεργαστούν. Η Επιτροπή ήλθε σε επαφή με τις εν λόγω εταιρείες, ζητώντας τους να παράσχουν περισσότερες πληροφορίες σχετικά με τις εξαγωγές τους προς την Ένωση. Ωστόσο μόνον 11 εταιρείες αναγγέλθηκαν και προσκόμισαν τις πληροφορίες που ζητήθηκαν.
            
         
               (12)
            
            
               Ύστερα από σύσταση του συμβούλου ακροάσεων, η Επιτροπή αποφάσισε να θεωρήσει επίσης τις εν λόγω εταιρείες ως παραγωγούς-εξαγωγείς που συνεργάστηκαν στην έρευνα και οι εταιρείες ενημερώθηκαν για την απόφαση αυτή στις 21 Μαΐου 2015. Κατά συνέπεια, ο συνολικός όγκος των εξαγωγών όλων των συνεργαζόμενων παραγωγών-εξαγωγέων αντιπροσώπευαν το 60 % των συνολικών εισαγωγών από την Ινδία (στοιχεία της Eurostat).
            
         
               (13)
            
            
               Αρχικά είχε επιλεγεί δείγμα αποτελούμενο από τέσσερις ομίλους παραγωγών-εξαγωγέων, που αντιστοιχούσαν στον μεγαλύτερο αντιπροσωπευτικό όγκο εξαγωγών που θα μπορούσε εύλογα να αποτελέσει αντικείμενο έρευνας εντός του διαθέσιμου χρόνου. Το εν λόγω δείγμα αντιπροσώπευε το 31 % του συνολικού όγκου εξαγωγών από την Ινδία στην Ένωση σύμφωνα με τα στοιχεία της Eurostat και το 51 % του συνολικού όγκου των συνεργαζόμενων εξαγωγέων.
            
         
               (14)
            
            
               Στη συνέχεια μία από τις τέσσερις εταιρείες του δείγματος πληροφόρησε την Επιτροπή ότι δεν ήταν σε θέση να συνεχίσει τη συνεργασία της ως εταιρεία του δείγματος. Κατά συνέπεια, η εν λόγω εταιρεία δεν συμπεριλήφθηκε στο δείγμα. Ωστόσο, οι υπόλοιπες τρεις εταιρείες αντιπροσώπευαν το 43 % περίπου των συνολικών εξαγωγών από την Ινδία στην Ένωση από τους συνεργαζόμενους ινδούς παραγωγούς-εξαγωγείς και περίπου το 26 % του συνόλου των εισαγωγών σύμφωνα με τα στοιχεία της Eurostat και, ως εκ τούτου, το δείγμα εξακολουθούσε να θεωρείται αντιπροσωπευτικό.
            
         
               (15)
            
            
               Ο καταγγέλλων ισχυρίστηκε ότι το δείγμα δεν ήταν αντιπροσωπευτικό διότι οι εξαγόμενοι τύποι του υπό εξέταση προϊόντος, για δύο από τις τρεις εταιρείες του δείγματος, δεν ήταν αντιπροσωπευτικοί της συντριπτικής πλειονότητας των ινδικών εξαγωγών. Επιπλέον, ο καταγγέλλων ισχυρίστηκε ότι το δείγμα από τις υπόλοιπες τρεις εταιρείες αντιπροσωπεύει μόνον το 13 % του συνόλου των ινδικών εξαγωγών στην Ένωση.
            
         
               (16)
            
            
               Επομένως, ο καταγγέλλων ζήτησε αναθεώρηση του δείγματος ή την εφαρμογή του άρθρου 18 του βασικού κανονισμού, ώστε να υπάρχει επαρκής χρόνος για την επιλογή νέου δείγματος.
            
         
               (17)
            
            
               Τα επιχειρήματα του καταγγέλλοντος δεν μπορεί να γίνουν δεκτά. Πρώτον, το δείγμα αντιπροσωπεύει πράγματι το 26 % του συνόλου των ινδικών εξαγωγών στην Ένωση και όχι το 13 %, που εσφαλμένως είχε κοινοποιηθεί στα ενδιαφερόμενα μέρη στο δελτίο πληροφοριών που αναφέρεται στην αιτιολογική σκέψη 26 παρακάτω. Δεύτερον, το κριτήριο που χρησιμοποιήθηκε για την επιλογή του δείγματος ήταν ο μεγαλύτερος όγκος εξαγωγών στην Ένωση σύμφωνα με το άρθρο 17 του βασικού κανονισμού. Το γεγονός ότι δύο από τις εταιρείες του δείγματος δεν παράγουν και δεν εξάγουν όλους τους τύπους του προϊόντος δεν καθιστά το δείγμα μη αντιπροσωπευτικό, δεδομένου ότι το δείγμα καλύπτει όλα τα είδη συνολικά πυριτιομαγγανίου. Τρίτον, ο ίδιος ο καταγγέλλων ισχυρίστηκε στην καταγγελία ότι «όλες οι ποιότητες και τα μεγέθη πυριτιομαγγανίου πρέπει να θεωρούνται ενιαίο προϊόν, διότι έχουν τα ίδια βασικά χημικά και φυσικά χαρακτηριστικά και τις ίδιες βασικές χρήσεις» (3). Τέταρτον, το γεγονός ότι μία εταιρεία του δείγματος με σχετικά μικρούς όγκους εξαγωγών διέκοψε τη συνεργασία δεν ήταν πιθανό να επηρεάσει σημαντικά τα πορίσματα της έρευνας ή να θεωρηθεί σημαντικός βαθμός άρνησης συνεργασίας στο δείγμα.
            
         
               (18)
            
            
               Επομένως, το αίτημα του ενδιαφερομένου να επιλεγεί νέο δείγμα ή να εφαρμοστεί το άρθρο 18 του βασικού κανονισμού πρέπει να απορριφθεί.
            
         
               (19)
            
            
               Επιπλέον, κατά την ακρόαση που διεξήχθη στις 18 Νοεμβρίου 2015 ο καταγγέλλων ισχυρίστηκε ότι οι εξαγωγές πυριτιομαγγανίου χαμηλής ποιότητας στην Ένωση θα πρέπει να εξαιρεθούν από τον όγκο των εξαγωγών του παραγωγού-εξαγωγέα του δείγματος, διότι το εν λόγω προϊόν χαμηλής ποιότητας δεν μπορεί να χρησιμοποιηθεί ως έχει από τις ευρωπαϊκές χαλυβουργίες. Η Επιτροπή υπενθυμίζει ότι το πυριτιομαγγάνιο χαμηλής ποιότητας αποτελεί μέρος του υπό εξέταση προϊόντος και ότι σημαντική ποσότητα αυτού έχει εξαχθεί στην Ένωση. Ως εκ τούτου, η αίτηση εξαίρεσης δεν μπορεί να γίνει δεκτή. Σε κάθε περίπτωση, ακόμη και αν γίνει δεκτή, οι επιπτώσεις στην αντιπροσωπευτικότητα του δείγματος θα είναι αμελητέες, δεδομένου ότι το δείγμα θα εξακολουθεί να αντιπροσωπεύει περίπου το ένα τέταρτο του συνόλου των ινδικών εξαγωγών στην Ένωση.
            
         1.4.   Ατομική εξέταση
   
   
               (20)
            
            
               Πέντε παραγωγοί-εξαγωγείς από την Ινδία υπέβαλαν απαντήσεις στο ερωτηματολόγιο, ζητώντας να καθοριστούν τα ατομικά τους περιθώρια ντάμπινγκ.
            
         
               (21)
            
            
               Η Επιτροπή έκρινε ότι δεν ήταν εφικτό, με βάση τις περιστάσεις της έρευνας, να ικανοποιήσει τα εν λόγω αιτήματα.
            
         1.5.   Απαντήσεις στο ερωτηματολόγιο
   
   
               (22)
            
            
               Η Επιτροπή απέστειλε ερωτηματολόγια στους τρεις παραγωγούς-εξαγωγείς ή ομίλους παραγωγών του δείγματος στην Ινδία, στους παραγωγούς της Ένωσης και σε όλους τους γνωστούς εισαγωγείς και χρήστες που το ζήτησαν.
            
         
               (23)
            
            
               Απαντήσεις στο ερωτηματολόγιο ελήφθησαν από τους τρεις παραγωγούς-εξαγωγείς ή ομίλους παραγωγών του δείγματος στην Ινδία, δύο παραγωγούς της Ένωσης, δύο μη συνδεδεμένους εισαγωγείς της Ένωσης και πέντε χρήστες της Ένωσης.
            
         1.6.   Επισκέψεις επαλήθευσης
   
   
               (24)
            
            
               Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσωρινό προσδιορισμό του ντάμπινγκ, της ζημίας που προέκυψε και του συμφέροντος της Ένωσης. Σύμφωνα με το άρθρο 16 του βασικού κανονισμού, πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών:
               
                           α)
                        
                        
                           Παραγωγοί της Ένωσης:
                           
                                       —
                                    
                                    
                                       Comilog Dunkerque snc, Δουνκέρκη, Γαλλία·
                                    
                                 
                                       —
                                    
                                    
                                       OFZ sa, Istebné, Σλοβακία·
                                    
                                 
                     
                           β)
                        
                        
                           Παραγωγοί-εξαγωγείς της Ινδίας:
                           
                                       —
                                    
                                    
                                       Modern India Con-Cast Limited, Ferro Alloys and Minerals Division, Καλκούτα, Ινδία και Gayson & Company Private Limited., Καλκούτα, Ινδία·
                                    
                                 
                                       —
                                    
                                    
                                       Tata Steel Limited, Καλκούτα, Ινδία και Tata Steel Asia (Hong Kong) Limited, Kowloon, Χονγκ Κονγκ·
                                    
                                 
                                       —
                                    
                                    
                                       Indsil Hydro Power and Manganese Ltd., Indsil Energy & Electrochemicals Ltd. και Sree Mahalakshmi Smelters (P) Ltd., Coimbatore, Ινδία·
                                    
                                 
                     
                           γ)
                        
                        
                           Μη συνδεδεμένοι εισαγωγείς στην Ένωση:
                           
                                       —
                                    
                                    
                                       Sineco S.p.A, Follo, Ιταλία·
                                    
                                 
                                       —
                                    
                                    
                                       Fesil Sales, Alzingen, Λουξεμβούργο·
                                    
                                 
                     
                           δ)
                        
                        
                           Χρήστες στην Ένωση:
                           
                                       —
                                    
                                    
                                       Aperam Sourcing SCA, Λουξεμβούργο·
                                    
                                 
                                       —
                                    
                                    
                                       ArcelorMittal Sourcing Soc en cpa, Λουξεμβούργο·
                                    
                                 
                                       —
                                    
                                    
                                       Salzgitter AG, Salzgitter, Γερμανία.
                                    
                                 
                     
         1.7.   Περίοδος έρευνας και υπό εξέταση περίοδος
   
   
               (25)
            
            
               Η έρευνα για διαπίστωση πρακτικής ντάμπινγκ και ζημίας κάλυψε την περίοδο από την 1η Οκτωβρίου 2013 έως τις 30 Σεπτεμβρίου 2014 («περίοδος έρευνας» ή «ΠΕ»). Η εξέταση των τάσεων που είχαν σημασία για την εκτίμηση της ζημίας κάλυψε την περίοδο από την 1η Ιανουαρίου 2011 έως το τέλος της περιόδου έρευνας («εξεταζόμενη περίοδος»).
            
         2.   ΜΗ ΕΠΙΒΟΛΗ ΠΡΟΣΩΡΙΝΩΝ ΜΕΤΡΩΝ ΚΑΙ ΕΠΑΚΟΛΟΥΘΗ ΔΙΑΔΙΚΑΣΙΑ
   
   
               (26)
            
            
               Η Επιτροπή αποφάσισε να μην επιβάλει προσωρινά μέτρα. Όλα τα ενδιαφερόμενα μέρη έλαβαν ενημερωτικό έγγραφο στο οποίο εκτίθενται οι λόγοι της μη επιβολής προσωρινών μέτρων. Ορισμένα ενδιαφερόμενα μέρη υπέβαλαν γραπτές παρατηρήσεις σχετικά με τα συμπεράσματα που διατυπώθηκαν στο έγγραφο πληροφόρησης. Έγιναν δεκτά σε ακρόαση τα μέρη τα οποία το ζήτησαν. Ακρόαση με ένα συμβαλλόμενο μέρος έλαβε χώρα ενώπιον του συμβούλου ακροάσεων για τις διαδικασίες εμπορικών προσφυγών στις 8 Δεκεμβρίου 2015.
            
         
               (27)
            
            
               Στη συνέχεια η Επιτροπή ενημέρωσε όλα τα μέρη για τα ουσιώδη πραγματικά περιστατικά και το σκεπτικό βάσει των οποίων επρόκειτο να προτείνει την επιβολή οριστικού δασμού αντιντάμπινγκ σχετικά με τις εισαγωγές πυριτιομαγγανίου καταγωγής Ινδίας. Σε όλα τα μέρη δόθηκε επίσης προθεσμία εντός της οποίας θα μπορούσαν να διατυπώσουν παρατηρήσεις σχετικά με την τελική ενημέρωση. Ακρόαση με ένα συμβαλλόμενο μέρος έλαβε χώρα ενώπιον του συμβούλου ακροάσεων για τις διαδικασίες εμπορικών προσφυγών στις 20 Ιανουαρίου 2016. Κατά τη δεύτερη επ' ακροατηρίου συζήτηση ο καταγγέλλων συνοδευόταν από την ισπανική ένωση παραγωγών Ferroatlantica, η οποία δεν εκπροσωπήθηκε από τον καταγγέλλοντα και δεν είχε συνεργαστεί κατά τη διάρκεια της διαδικασίας, όπως περιγράφεται κατωτέρω στο τμήμα 5.
            
         
               (28)
            
            
               Οι παρατηρήσεις που υποβλήθηκαν από τα ενδιαφερόμενα μέρη εξετάστηκαν δεόντως και ελήφθησαν υπόψη όπου κρίθηκε σκόπιμο.
            
         3.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
   
   3.1.   Υπό εξέταση προϊόν
   
   
               (29)
            
            
               Το υπό εξέταση προϊόν είναι το πυριτιομαγγάνιο (συμπεριλαμβανομένου του σιδηροπυριτιομαγγανίου) καταγωγής Ινδίας, που υπάγεται σήμερα στους κωδικούς ΣΟ ex 7202 30 00 και ex 8111 00 11 («το υπό εξέταση προϊόν»).
            
         
               (30)
            
            
               Το πυριτιομαγγάνιο είναι κράμα σιδήρου το οποίο αποτελείται κυρίως από μαγγάνιο, πυρίτιο και σίδηρο και περιέχει γενικά μικρότερες ποσότητες άλλων στοιχείων, όπως άνθρακα, φωσφόρο, θείο και βόριο. Το πυριτιομαγγάνιο παράγεται με την τήξη μεταλλευμάτων μαγγανίου σε ηλεκτρικές καμίνους και χρησιμοποιείται κυρίως ως πηγή μαγγανίου και σιλικόνης για την παραγωγή χάλυβα.
            
         
               (31)
            
            
               Υπάρχουν διάφορες ποιότητες πυριτιομαγγανίου, ανάλογα με την περιεκτικότητα σε μαγγάνιο, πυρίτιο και άνθρακα, οι οποίες πωλούνται σε πέτρες διαφόρων μεγεθών ανάλογα με τις απαιτήσεις των πελατών. Όλες οι ποιότητες και τα μεγέθη αποτελούν ενιαίο προϊόν, μολονότι καταβάλλεται υψηλότερη τιμή για την υψηλότερη περιεκτικότητα σε μαγγάνιο ή πυρίτιο και για την περιεκτικότητα σε άνθρακα κάτω του 0,1 %, που καθιστά το πυριτιομαγγάνιο κατάλληλο για την παραγωγή ορισμένων ειδικών τύπων ανοξείδωτου χάλυβα.
            
         
               (32)
            
            
               Η υψηλότερη ή χαμηλότερη περιεκτικότητα σε άλλα στοιχεία, όπως ο φώσφορος και το βόριο, δεν επηρεάζει την τιμή, μολονότι η περιεκτικότητα στα στοιχεία αυτά, όταν υπερβαίνει ορισμένα κατώτατα όρια, καθιστά το πυριτιομαγγάνιο ακατάλληλο για ορισμένες παραγωγές επόμενου σταδίου.
            
         3.2.   Ομοειδές προϊόν
   
   
               (33)
            
            
               Η έρευνα έδειξε ότι τα ακόλουθα προϊόντα έχουν τα ίδια βασικά φυσικά, χημικά και τεχνικά χαρακτηριστικά, καθώς και τις ίδιες βασικές χρήσεις:
               
                           1.
                        
                        
                           το υπό εξέταση προϊόν·
                        
                     
                           2.
                        
                        
                           το προϊόν που παράγεται και πωλείται στην εγχώρια αγορά της Ινδίας·
                        
                     
                           3.
                        
                        
                           το προϊόν που παράγεται και πωλείται στην Ένωση από τον ενωσιακό κλάδο παραγωγής.
                        
                     
         
               (34)
            
            
               Σε αυτό το στάδιο η Επιτροπή αποφάσισε ότι τα εν λόγω προϊόντα είναι, επομένως, ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.
            
         3.3.   Ισχυρισμοί όσον αφορά το πεδίο κάλυψης του προϊόντος
   
   
               (35)
            
            
               Ορισμένα ενδιαφερόμενα μέρη ισχυρίστηκαν ότι το πυριτιομαγγάνιο με πολύ χαμηλή περιεκτικότητα σε άνθρακα (κυρίως μεταξύ 0,05 % και 0,1 %, το ανώτερο 0,2 % — πυριτιομαγγάνιο «χαμηλής περιεκτικότητας σε άνθρακα») είναι διαφορετικό προϊόν από το «κοινό» πυριτιομαγγάνιο, το οποίο περιέχει δέκα φορές περισσότερο άνθρακα (2 % κατ' ανώτατο όριο). Εξήγησαν ότι, παρά το γεγονός ότι τα δύο προϊόντα έχουν παρόμοια χημικά στοιχεία, τα τεχνικά χαρακτηριστικά είναι διαφορετικά και αυτό επηρεάζει τη χρήση τους: το πυριτιομαγγάνιο χαμηλής περιεκτικότητας σε άνθρακα χρησιμοποιείται για την παραγωγή ανοξείδωτου χάλυβα και χάλυβα για ειδικές χρήσεις, ενώ το κοινό πυριτιομαγγάνιο χρησιμοποιείται για την παραγωγή ανθρακούχου χάλυβα. Επίσης, αναφέρουν ότι οι δύο τύποι πυριτιομαγγανίου δεν είναι εναλλάξιμοι. Ενώ το πυριτιομαγγάνιο χαμηλής περιεκτικότητας σε άνθρακα θα μπορούσε να χρησιμοποιηθεί για την παραγωγή κοινού χάλυβα, το κοινό πυριτιομαγγάνιο δεν μπορεί να χρησιμοποιηθεί για την παραγωγή χάλυβα για ειδικές χρήσεις και ανοξείδωτου χάλυβα. Επιπλέον, δεν θα ήταν λογικό να χρησιμοποιείται πυριτιομαγγάνιο χαμηλής περιεκτικότητας σε άνθρακα για την παραγωγή κοινού χάλυβα, καθώς το πυριτιομαγγάνιο χαμηλής περιεκτικότητας σε άνθρακα είναι ακριβότερο. Ως εκ τούτου, όσοι παραγωγοί χάλυβα αγοράζουν και τα δύο είδη πυριτιομαγγανίου τα χρησιμοποιούν για διαφορετικά προϊόντα. Επιπλέον, υπενθυμίζει ότι οι αρχές των ΗΠΑ εξαιρούν το πυριτιομαγγάνιο χαμηλής περιεκτικότητας σε άνθρακα από το πεδίο των ερευνών τους και θεωρούν ότι το γεγονός ότι η Επιτροπή δεν έκανε διάκριση μεταξύ των δύο τύπων στο πλαίσιο προηγούμενης έρευνας δεν σημαίνει ότι η Επιτροπή θα πρέπει να ακολουθήσει την ίδια συλλογιστική και στην παρούσα υπόθεση. Τέλος, ισχυρίζονται ότι, σε περίπτωση που υπάρχουν υπόνοιες καταστρατήγησης των δασμών (το κοινό πυριτιομαγγάνιο δηλώνεται ως πυριτιομαγγάνιο χαμηλής περιεκτικότητας σε άνθρακα για να αποφευχθούν τυχόν δασμοί αντιντάμπινγκ), θα ήταν εύκολο να διενεργούνται αποτελεσματικοί τελωνειακοί έλεγχοι και δοκιμές.
            
         
               (36)
            
            
               Η Επιτροπή έκρινε ότι το πυριτιομαγγάνιο θα πρέπει να θεωρείται ενιαίο προϊόν για τους σκοπούς της παρούσας έρευνας. Το πυριτιομαγγάνιο αποτελεί κράμα σιδήρου που χρησιμοποιείται κυρίως για την παραγωγή χάλυβα. Αποτελείται πάντοτε από τα ίδια χημικά συστατικά, αν και ορισμένες φορές σε ελαφρώς διαφορετικές αναλογίες. Ως εκ τούτου, ακόμη και αν ορισμένα είδη χάλυβα απαιτούν πυριτιομαγγάνιο με περιορισμένη περιεκτικότητα σε άνθρακα που δεν μπορεί να αντικατασταθεί από το κοινό πυριτιομαγγάνιο, αυτό δεν σημαίνει σε καμία περίπτωση ότι οι δύο τύποι πυριτιομαγγανίου αποτελούν διαφορετικό προϊόν. Η διαφορετική περιεκτικότητα σε άνθρακα, καθώς και η διαφορετική περιεκτικότητα σε μαγγάνιο, των διαφόρων τύπων πυριτιομαγγανίου αντανακλάται δεόντως στη δομή του συστήματος PCN [σύστημα κατάταξης των προϊόντων σε κατηγορίες βάσει χαρακτηριστικών και ιδιοτήτων τους (product-control-number)], η οποία επιτρέπει τη σύγκριση των διαφόρων τύπων ενός προϊόντος. Οι αρχές των ΗΠΑ εξαίρεσαν το πυριτιομαγγάνιο χαμηλής περιεκτικότητας σε άνθρακα από το πεδίο κάλυψης του προϊόντος στο πλαίσιο των ερευνών τους επειδή δεν υπήρχαν παραγωγοί πυριτιομαγγανίου χαμηλής περιεκτικότητας άνθρακα στις ΗΠΑ. Η Επιτροπή έκρινε ήδη σε προηγούμενες έρευνες ότι το κοινό πυριτιομαγγάνιο και το πυριτιομαγγάνιο χαμηλής περιεκτικότητας άνθρακα είναι ουσιαστικά το ίδιο προϊόν, επίσης για να αποφευχθεί πιθανή καταστρατήγηση των δασμών μέσω ψευδούς δήλωσης (το πυριτιομαγγάνιο χαμηλής περιεκτικότητας σε άνθρακα δεν μπορεί να διακριθεί οπτικά από τις τελωνειακές αρχές και θα πρέπει να υποβάλλεται σε δοκιμή). Το γεγονός ότι ο πυριτιομαγγάνιο χαμηλής περιεκτικότητας σε άνθρακα είναι περισσότερο δαπανηρό δεν εγγυάται ότι οι τελωνειακές αρχές θα είναι σε θέση να εντοπίσουν ενδεχόμενη καταστρατήγηση με βάση την τιμή του τιμολογίου, ιδίως εάν τα δύο μέρη της συναλλαγής είναι συνδεδεμένα ή έχουν συμφωνήσει αμοιβαίες αντισταθμίσεις. Κατά συνέπεια, ο ισχυρισμός αυτός απορρίπτεται.
            
         4.   ΝΤΑΜΠΙΝΓΚ
   
   4.1.   Κανονική αξία
   
   
               (37)
            
            
               Η Επιτροπή εξέτασε καταρχάς κατά πόσον ο συνολικός όγκος των εγχώριων πωλήσεων κάθε συνεργασθέντος παραγωγού-εξαγωγέα ήταν αντιπροσωπευτικός, σύμφωνα με το άρθρο 2 παράγραφος 2 του βασικού κανονισμού. Οι εγχώριες πωλήσεις θεωρούνται αντιπροσωπευτικές αν ο συνολικός όγκος των εγχώριων πωλήσεων του ομοειδούς προϊόντος σε ανεξάρτητους πελάτες στην εγχώρια αγορά ανά παραγωγό-εξαγωγέα αντιπροσωπεύει τουλάχιστον το 5 % του συνολικού όγκου εξαγωγικών πωλήσεων του υπό εξέταση προϊόντος στην Ένωση κατά την περίοδο της έρευνας.
            
         
               (38)
            
            
               Στη συνέχεια η Επιτροπή προσδιόρισε τους τύπους του προϊόντος που πωλούνται στην εγχώρια αγορά οι οποίοι ήταν πανομοιότυποι ή συγκρίσιμοι με τους τύπους προϊόντος που πωλούνται προς εξαγωγή στην Ένωση και εξέτασε κατά πόσον οι εγχώριες πωλήσεις κάθε συνεργαζόμενου παραγωγού-εξαγωγέα ήταν αντιπροσωπευτικές για κάθε τύπο προϊόντος, σύμφωνα με το άρθρο 2 παράγραφος 2 του βασικού κανονισμού. Οι εγχώριες πωλήσεις ενός τύπου προϊόντος είναι αντιπροσωπευτικές όταν ο συνολικός όγκος των εγχώριων πωλήσεων του συγκεκριμένου τύπου προϊόντος σε ανεξάρτητους πελάτες κατά τη διάρκεια της έρευνας αντιπροσωπεύει τουλάχιστον το 5 % του συνολικού όγκου των εξαγωγικών πωλήσεων του πανομοιότυπου ή συγκρίσιμου τύπου προϊόντος στην Ένωση.
            
         
               (39)
            
            
               Στη συνέχεια η Επιτροπή προσδιόρισε το ποσοστό των κερδοφόρων πωλήσεων σε ανεξάρτητους πελάτες στην εγχώρια αγορά για κάθε τύπο προϊόντος κατά την περίοδο της έρευνας, προκειμένου να αποφασίσει αν θα χρησιμοποιηθεί η πραγματική τιμή των εγχώριων πωλήσεων για τον υπολογισμό της κανονικής αξίας, σύμφωνα με το άρθρο 2 παράγραφος 4 του βασικού κανονισμού.
            
         
               (40)
            
            
               Η κανονική αξία βασίζεται στην πραγματική εγχώρια τιμή ανά τύπο προϊόντος, ανεξάρτητα από το αν οι εν λόγω πωλήσεις είναι κερδοφόρες ή όχι, εάν:
               
                           α)
                        
                        
                           ο όγκος πωλήσεων του τύπου προϊόντος που πωλήθηκε σε καθαρή τιμή πώλησης ίση ή μεγαλύτερη από το υπολογισμένο κόστος παραγωγής αντιστοιχούσε σε περισσότερο από το 80 % του συνολικού όγκου πωλήσεων του εν λόγω τύπου προϊόντος· και
                        
                     
                           β)
                        
                        
                           η σταθμισμένη μέση τιμή πώλησης του συγκεκριμένου τύπου προϊόντος είναι ίση ή υψηλότερη από το μοναδιαίο κόστος παραγωγής.
                        
                     
         
               (41)
            
            
               Στην προκειμένη περίπτωση η κανονική αξία είναι ο σταθμισμένος μέσος όρος των τιμών όλων των εγχώριων πωλήσεων του εν λόγω τύπου προϊόντος κατά την περίοδο της έρευνας.
            
         
               (42)
            
            
               Η κανονική αξία βασίζεται στην πραγματική εγχώρια τιμή ανά τύπο προϊόντος μόνο των κερδοφόρων εγχώριων πωλήσεων των τύπων του προϊόντος κατά την περίοδο της έρευνας επανεξέτασης, εάν:
               
                           α)
                        
                        
                           ο όγκος των κερδοφόρων πωλήσεων του τύπου του προϊόντος αντιστοιχεί το ανώτερο στο 80 % του συνολικού όγκου των πωλήσεων του τύπου αυτού· ή
                        
                     
                           β)
                        
                        
                           η σταθμισμένη μέση τιμή του συγκεκριμένου τύπου προϊόντος είναι χαμηλότερη από το μοναδιαίο κόστος παραγωγής.
                        
                     
         
               (43)
            
            
               Όταν οι πωλήσεις του τύπου προϊόντος του ομοειδούς προϊόντος κατά τις συνήθεις εμπορικές πράξεις ήταν μηδενικές ή ανεπαρκείς ή όταν ένας τύπος προϊόντος δεν πωλήθηκε σε αντιπροσωπευτικές ποσότητες στην εγχώρια αγορά, η Επιτροπή χρησιμοποίησε κατασκευασμένη κανονική αξία, σύμφωνα με το άρθρο 2 παράγραφοι 3 και 6 του βασικού κανονισμού.
            
         
               (44)
            
            
               Η κανονική αξία κατασκευάστηκε με την προσθήκη των ακόλουθων στοιχείων στο μέσο κόστος παραγωγής του ομοειδούς προϊόντος του κάθε συνεργαζόμενου παραγωγού-εξαγωγέα κατά την περίοδο της έρευνας:
               
                           —
                        
                        
                           τα μέσα σταθμισμένα έξοδα πώλησης μαζί με τα γενικά και διοικητικά έξοδα (ΠΓΔΕ) στα οποία υποβλήθηκε κάθε συνεργασθείς παραγωγός-εξαγωγέας επί των εγχώριων πωλήσεων του ομοειδούς προϊόντος, κατά τις συνήθεις εμπορικές πράξεις, κατά την περίοδο της έρευνας· και
                        
                     
                           —
                        
                        
                           το μέσο σταθμισμένο κέρδος που πραγματοποίησαν οι συνεργασθέντες παραγωγοί-εξαγωγείς επί των εγχώριων πωλήσεων του ομοειδούς προϊόντος, κατά τις συνήθεις εμπορικές πράξεις, κατά την περίοδο της έρευνας.
                        
                     
         
               (45)
            
            
               Για μια εταιρεία του δείγματος η κανονική αξία βασίζεται στην πραγματική εγχώρια τιμή ανά τύπο προϊόντος, σύμφωνα με τη μεθοδολογία που περιγράφεται στην αιτιολογική σκέψη 40 ανωτέρω. Για δύο άλλες εταιρείες που συμμετείχαν στο δείγμα η κανονική αξία για ορισμένους τύπους προϊόντων κατασκευάστηκε με τη μεθοδολογία που περιγράφεται στην αιτιολογική σκέψη 44 ανωτέρω. Για τους άλλους τύπους προϊόντων που πωλούνται κατά τις συνήθεις εμπορικές πράξεις η κανονική αξία βασίζεται στην πραγματική εγχώρια τιμή ανά τύπο προϊόντος, σύμφωνα με τη μεθοδολογία που περιγράφεται στην αιτιολογική σκέψη 40 ανωτέρω.
            
         4.2.   Τιμή εξαγωγής
   
   
               (46)
            
            
               Οι παραγωγοί-εξαγωγείς πραγματοποίησαν εξαγωγές στην Ένωση είτε απευθείας σε ανεξάρτητους πελάτες είτε μέσω συνδεδεμένων εμπόρων με έδρα εκτός της Ένωσης.
            
         
               (47)
            
            
               Έτσι, η τιμή εξαγωγής καθορίστηκε βάσει της καταβλητέας ή της καταβληθείσας τιμής για το υπό εξέταση προϊόν κατά την πώλησή του για εξαγωγή στην Ένωση, σύμφωνα με το άρθρο 2 παράγραφος 8 του βασικού κανονισμού.
            
         4.3.   Σύγκριση
   
   
               (48)
            
            
               Η Επιτροπή πραγματοποίησε σύγκριση της κανονικής αξίας με την τιμή εξαγωγής των παραγωγών-εξαγωγέων βάσει τιμών εκ του εργοστασίου.
            
         
               (49)
            
            
               Στις περιπτώσεις που κρίθηκε αναγκαίο για να εξασφαλιστεί δίκαιη σύγκριση, η Επιτροπή προσάρμοσε την κανονική αξία και/ή την τιμή εξαγωγής, ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού.
            
         
               (50)
            
            
               Στο πλαίσιο αυτό η κυβέρνηση της Ινδίας εφάρμοζε δύο καθεστώτα για την ενθάρρυνση των εξαγωγών, συγκεκριμένα το καθεστώς επιστροφής δασμού («DDB») και το καθεστώς επικέντρωσης στο προϊόν («FPS»). Το DDB παρείχε επιστροφή του 1,7 % επί της εξαγωγικής τιμής FOB (ελεύθερο επί του μεταφορικού μέσου) για τους εισαγωγικούς δασμούς και φόρους που επιβάλλονται σε εισαγόμενα υλικά εάν αυτά χρησιμοποιήθηκαν για την παραγωγή των τελικών προς εξαγωγή προϊόντων. Το καθεστώς FPS παρέχει ένα ευεργέτημα 4 % επί της τιμής FOB για ορισμένα προϊόντα που εξάγονται, χωρίς περαιτέρω όρους που να συνδέουν τα εξαγόμενα και εισαγόμενα προϊόντα.
            
         
               (51)
            
            
               Μια εταιρεία ζήτησε προσαρμογή για το καθεστώς DDB με βάση το άρθρο 2 παράγραφος 10 στοιχείο β) του βασικού κανονισμού. Ωστόσο, η εταιρεία δεν ήταν σε θέση να αποδείξει τη σχέση μεταξύ των εισαγόμενων πρώτων υλών και των εξαγόμενων τελικών αγαθών, όπως απαιτείται από το άρθρο 2 παράγραφος 10 στοιχείο β). Ως εκ τούτου, η Επιτροπή δεν έκανε δεκτό το αίτημα αυτό.
            
         
               (52)
            
            
               Μια εταιρεία ζήτησε προσαρμογή για τα καθεστώτα DDB και FPS με βάση το άρθρο 2 παράγραφος 10 στοιχείο ια) του βασικού κανονισμού. Σχετικά με το DDB, το αίτημα αυτό δεν μπορεί να γίνει δεκτό βάσει του άρθρου 2 παράγραφος 10 στοιχείο ια) όταν υπάρχει ειδική νομική βάση για σχετικά αιτήματα, σύμφωνα με το άρθρο 2 παράγραφος 10 στοιχείο β) του βασικού κανονισμού και οι προϋποθέσεις του άρθρου αυτού δεν πληρούνται. Δεδομένου ότι η εταιρεία δεν ήταν σε θέση να αποδείξει οποιαδήποτε σχέση μεταξύ των εισαγομένων συντελεστών παραγωγής και των εξαγομένων εμπορευμάτων, η Επιτροπή απέρριψε αυτό το αίτημα.
            
         
               (53)
            
            
               Όσον αφορά το FPS, τα αποδεικτικά στοιχεία που υπέβαλε η εταιρεία δεν απέδειξαν ότι οι πελάτες στην εγχώρια αγορά καταβάλλουν συνεχώς διαφορετικές τιμές λόγω του καθεστώτος FPS όπως απαιτείται σύμφωνα με το άρθρο 2 παράγραφος 10 στοιχείο ια) του βασικού κανονισμού. Αντιθέτως, τα αποδεικτικά στοιχεία δείχνουν ότι μόνο τα ποσά που ελήφθησαν από τις ινδικές αρχές στο πλαίσιο του καθεστώτος FPS δημιουργούν απλώς μια σημαντική διαφορά των εσόδων μεταξύ των εγχώριων και των εξαγωγικών πωλήσεων. Ως εκ τούτου, η Επιτροπή απορρίπτει το ανωτέρω αίτημα.
            
         4.4.   Περιθώριο ντάμπινγκ
   
   
               (54)
            
            
               Για τους συνεργασθέντες παραγωγούς-εξαγωγείς η Επιτροπή συνέκρινε τη μέση σταθμισμένη κανονική αξία κάθε τύπου του ομοειδούς προϊόντος με τη μέση σταθμισμένη τιμή εξαγωγής του αντίστοιχου τύπου του υπό εξέταση προϊόντος, σύμφωνα με το άρθρο 2 παράγραφοι 11 και 12 του βασικού κανονισμού.
            
         
               (55)
            
            
               Το μέσο σταθμισμένο περιθώριο ντάμπινγκ των συνεργασθέντων παραγωγών-εξαγωγέων που δεν συμμετείχαν στο δείγμα υπολογίστηκε σύμφωνα με τις διατάξεις του άρθρου 9 παράγραφος 6 του βασικού κανονισμού. Το περιθώριο αυτό καθορίστηκε βάσει των περιθωρίων που καθορίστηκαν για τους παραγωγούς-εξαγωγείς του δείγματος.
            
         
               (56)
            
            
               Το επίπεδο συνεργασίας κρίθηκε χαμηλό, επειδή οι εισαγωγές των συνεργασθέντων παραγωγών-εξαγωγέων αποτελούσαν το 60 % των συνολικών εξαγωγών από την Ινδία προς την Ένωση κατά τη διάρκεια της περιόδου της έρευνας.
            
         
               (57)
            
            
               Ως εκ τούτου, η Επιτροπή υπολόγισε το περιθώριο σε επίπεδο χώρας με βάση τον μέσο όρο των συναλλαγών με το υψηλότερο ντάμπινγκ για μια εταιρεία του δείγματος.
            
         
               (58)
            
            
               Τα προσωρινά περιθώρια ντάμπινγκ, εκφρασμένα ως ποσοστό της τιμής CIF στα σύνορα της Ένωσης, πριν από την καταβολή του δασμού, καθορίζονται ως εξής:
               
                           Εταιρεία
                        
                        
                           Περιθώριο ντάμπινγκ (%)
                        
                     
                           Tata Steel
                        
                        
                           3,4
                        
                     
                           Modern India
                        
                        
                           15,2
                        
                     
                           Indsil
                        
                        
                           3,4
                        
                     
                           Άλλοι συνεργασθέντες παραγωγοί
                           (σταθμισμένος μέσος όρος του δείγματος)
                        
                        
                           10,4
                        
                     
                           Δασμός σε εθνική κλίμακα (υπόλοιπο)
                        
                        
                           25,1
                        
                     
         5.   ΖΗΜΙΑ
   
   5.1.   Ορισμός του ενωσιακού κλάδου παραγωγής και της παραγωγής της Ένωσης
   
   
               (59)
            
            
               Κατά την περίοδο της έρευνας τέσσερις παραγωγοί της Ένωσης παρήγαν το ομοειδές προϊόν. Με βάση τις διαθέσιμες από την καταγγελία πληροφορίες, δεν υπάρχουν άλλοι παραγωγοί του υπό εξέταση προϊόντος στην Ένωση. Συνεργάστηκαν δύο παραγωγοί της Ένωσης, που είναι οι καταγγέλλοντες, Comilog Dunkerque και OFZ. Ένας άλλος παραγωγός της Ένωσης (Italghisa, Ιταλία), που υποστήριξε την καταγγελία, σταμάτησε να συνεργάζεται λίγο μετά την έναρξη της έρευνας. Ωστόσο, ο όγκος παραγωγής του ήταν οριακός. Η εταιρεία Ferroatlantica, ο τέταρτος παραγωγός της Ένωσης δεν συνεργάστηκε, όμως δεν ήταν αντίθετος με την έρευνα.
            
         
               (60)
            
            
               Για να προστατευθεί το απόρρητο των δεδομένων που παρείχαν οι δύο συνεργασθέντες παραγωγοί της Ένωσης, όλες οι τιμές εκφράζονται ως εύρος τιμών. Κατά την ΠΕ η συνολική παραγωγή της Ένωσης ανήλθε σε [213 000 έως 282 000] τόνους. Οι δύο συνεργασθέντες παραγωγοί της Ένωσης παρήγαγαν [85 000 έως 113 000] τόνους, ποσότητα που αντιπροσωπεύει περίπου το [35 % έως 47 %] της συνολικής παραγωγής της Ένωσης.
            
         
               (61)
            
            
               Ορισμένα ενδιαφερόμενα μέρη υπέβαλαν παρατηρήσεις σχετικά με τον ορισμό του ενωσιακού κλάδου παραγωγής. Καταρχάς έκριναν ότι η μη συμπερίληψη της Ferroatlantica στους καταγγέλλοντες θέτει υπό αμφισβήτηση το συμπέρασμα της Επιτροπής ότι οι υπόλοιποι παραγωγοί μπορούσαν να θεωρηθούν ότι αποτελούν ένα μείζον μέρος του κλάδου παραγωγής της Ένωσης, όπως απαιτείται από το άρθρο 4 παράγραφος 1 της συμφωνίας αντιντάμπινγκ του ΠΟΕ και με το άρθρο 4 παράγραφος 1 του βασικού κανονισμού. Δεύτερον, θεωρούν ότι, αν η ανάλυση των οικονομικών παραγόντων και των δεικτών που επηρεάζουν την κατάσταση του ενωσιακού κλάδου παραγωγής είχε λάβει επίσης υπόψη την Ferroatlantica και ιδίως την κερδοφορία της κατά την υπό εξέταση περίοδο, η εικόνα της ζημίας θα ήταν πολύ διαφορετική. Τρίτον, υποστήριξαν ότι η μη συμπερίληψη της Ferroatlantica στους καταγγέλλοντες αποτελούσε τακτική επιλογή, η οποία εξηγείται αποκλειστικά από την πρόθεση να στρεβλώσει την εικόνα της ζημίας, καθώς η Ferroatlantica ήταν ενεργός καταγγέλλων σε προηγούμενες έρευνες αντιντάμπινγκ που είχε κινήσει η Επιτροπή.
            
         
               (62)
            
            
               Η Επιτροπή απέρριψε τους ισχυρισμούς αυτούς ως εξής: i) η Ferroatlantica ήρθε, ως όφειλε, σε επικοινωνία με την Επιτροπή και της εστάλη ερωτηματολόγιο. Αυτό σημαίνει ότι, ακόμη και αν η εταιρεία δεν είναι καταγγέλλουσα, είχε ίσες ευκαιρίες για να αναγγελθεί, να διατυπώσει τις απόψεις της και να συνεργαστεί παρέχοντας στην Επιτροπή τις ζητηθείσες πληροφορίες. Ωστόσο η εταιρεία δεν συνεργάστηκε ούτε απάντησε. Η Επιτροπή δεν έχει καμία δυνατότητα να υποχρεώσει την εταιρεία να συνεργαστεί ούτε να της το απαγορεύσει. Ως εκ τούτου, δεν ήταν δυνατό να υποστηριχθεί ότι η Επιτροπή απέκλεισε την εν λόγω εταιρεία. Αντιθέτως, διαβιβάστηκαν οι διαθέσιμες πληροφορίες που αφορούσαν την εν λόγω εταιρεία και χρησιμοποιήθηκαν για την εξέταση της ζημίας όπως εξηγείται κατωτέρω στην αιτιολογική σκέψη 88· ii) οι δύο ενωσιακοί παραγωγοί συνεργάστηκαν και παρείχαν τις απαιτούμενες πληροφορίες. Αντιπροσωπεύουν περίπου το [35 % έως 47 %] της συνολικής παραγωγής της Ένωσης. Η Επιτροπή έκρινε ότι το ποσοστό αυτό είναι αρκούντως υψηλό για να διαπιστώσει ότι οι δύο παραγωγοί αποτελούν μεγάλο ποσοστό της εγχώριας παραγωγής. Ένα μείζον μέρος δεν σημαίνει κατ' ανάγκη το μεγαλύτερο τμήμα σύμφωνα με το άρθρο 4 παράγραφος 1 του βασικού κανονισμού (4), κάτι που συνάδει με την ερμηνεία που δίνεται στην παρόμοια έννοια βάσει του άρθρου 4.1 της συμφωνίας αντιντάμπινγκ του ΠΟΕ (5)· iii) η ανάλυση των μακροοικονομικών δεικτών βασίστηκε στα στοιχεία των δύο συνεργασθέντων παραγωγών της Ένωσης. Αν είχαν ληφθεί υπόψη τα μικροοικονομικά στοιχεία της Ferroatlantica, οι διάφοροι οικονομικοί δείκτες ενδέχεται να έδειχναν διαφορετικές τάσεις ή μη, αλλά, δεδομένου ότι οι δύο συνεργαζόμενοι παραγωγοί της Ένωσης αντιπροσωπεύουν το μεγαλύτερο μέρος του κλάδου παραγωγής της Ένωσης, η ανάλυση με βάση τα δεδομένα τους είναι θεμιτή.
            
         5.2.   Κατανάλωση της Ένωσης
   
   
               (63)
            
            
               Η συνολική κατανάλωση της Ένωσης καθορίστηκε με την πρόσθεση, στις εγχώριες πωλήσεις όλων των παραγωγών της Ένωσης, των συνολικών εισαγωγών στην Ένωση. Η κατανάλωση της Ένωσης εξελίχθηκε ως εξής:
               
                  Πίνακας 1
               
               
                  Κατανάλωση της Ένωσης (μετρικοί τόνοι)
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Συνολική κατανάλωση της Ένωσης
                        
                        
                           954 347
                        
                        
                           896 247
                        
                        
                           882 969
                        
                        
                           853 732
                        
                     
                           
                              Δείκτης
                           
                        
                        
                           
                              100
                           
                        
                        
                           
                              94
                           
                        
                        
                           
                              93
                           
                        
                        
                           
                              89
                           
                        
                     
                           
                                       
                                          Πηγή:
                                       
                                    
                                    
                                       Απαντήσεις στο ερωτηματολόγιο, τις εκτιμήσεις που έγιναν από τους καταγγέλλοντες για τον όγκο των πωλήσεων των μη συνεργαζόμενων παραγωγών της Ένωσης και των στοιχείων της Eurostat για τις εισαγωγές (στο δελτίο πληροφοριών υπήρξε ένα τυπογραφικό λάθος στον όγκο των εισαγωγών)
                                    
                                 
                     
         
               (64)
            
            
               Η κατανάλωση της Ένωσης μειώθηκε με την πάροδο των ετών, παράλληλα με τη μείωση της ενωσιακής παραγωγής και ενωσιακής κατανάλωσης χάλυβα.
            
         5.3.   Εισαγωγές από την Ινδία
   
   
               (65)
            
            
               Ο όγκος των εισαγωγών καθορίστηκε με βάση τα στοιχεία της Eurostat και λαμβανομένων υπόψη όλων των καθεστώτων εισαγωγής, συμπεριλαμβανομένης της τελειοποίησης προς επανεξαγωγή. Η καταγωγή ενός σημαντικού όγκου εισαγωγών είναι «μη κατονομαζόμενη για εμπορικούς ή στρατιωτικούς λόγους στο πλαίσιο των συναλλαγών με τις τρίτες χώρες». Με τη βοήθεια των τελωνειακών αρχών ενός κράτους μέλους, η Επιτροπή ήταν σε θέση να κατανείμει το μέρος αυτού του όγκου ανά χώρα καταγωγής. Με την απόδοση των εν λόγω «μη προσδιορισμένων» εισαγωγών στις αντίστοιχες χώρες καταγωγής, η συνολική τάση των εισαγωγών δεν αλλάζει σημαντικά. Ωστόσο, για να διατηρηθεί ο εμπιστευτικός χαρακτήρας των εν λόγω εισαγωγών, κατατάσσονται σε κατηγορίες τα αριθμητικά στοιχεία των εισαγωγών.
            
         
               (66)
            
            
               Οι εισαγωγές από την Ινδία εξελίχθηκαν ως εξής:
               
                  Πίνακας 2
               
               
                  Όγκος των εισαγωγών (σε μετρικούς τόνους) και μερίδιο αγοράς
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Όγκος εισαγωγών από την Ινδία
                        
                        
                           174 000 έως 231 000
                        
                        
                           237 000 έως 314 000
                        
                        
                           226 000 έως 299 000
                        
                        
                           195 000 έως 259 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              136
                           
                        
                        
                           
                              130
                           
                        
                        
                           
                              112
                           
                        
                     
                           Μερίδιο αγοράς
                        
                        
                           18 % έως 24 %
                        
                        
                           26 % έως 35 %
                        
                        
                           26 % έως 34 %
                        
                        
                           23 % έως 30 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              145
                           
                        
                        
                           
                              140
                           
                        
                        
                           
                              126
                           
                        
                     
                           
                                       
                                          Πηγή:
                                       
                                    
                                    
                                       Τα στοιχεία της Eurostat σε συνδυασμό με τις πληροφορίες για τις «μη προσδιορισμένες» εισαγωγές
                                    
                                 
                     
         
               (67)
            
            
               Οι εισαγωγές από την Ινδία αντιπροσωπεύουν περίπου το ένα τέταρτο των συνολικών εισαγωγών στην Ένωση και έχουν το μεγαλύτερο μερίδιο αγοράς του συνόλου των εισαγωγών στην Ένωση.
            
         
               (68)
            
            
               Οι εισαγωγές από την Ινδία αυξήθηκαν σημαντικά το 2012 σε σύγκριση με το 2011, αλλά μειώθηκαν και πάλι κατά τα επόμενα έτη σε επίπεδο ελαφρώς υψηλότερο κατά την ΠΕ από ό,τι το 2011. Η εξέλιξη των εισαγωγών από την Ινδία ήταν παρόμοια με τις τάσεις της παραγωγής και των πωλήσεων του ενωσιακού κλάδου παραγωγής και ήταν αντίθετη με τις τάσεις των εισαγωγών από άλλες τρίτες χώρες (οι εισαγωγές από την Ινδία αυξήθηκαν το 2012, ενώ οι εισαγωγές από άλλες τρίτες χώρες μειώθηκαν, και αντίστροφα) το 2013 και κατά τη διάρκεια της ΠΕ.
            
         
               (69)
            
            
               Ο καταγγέλλων ισχυρίστηκε ότι υπήρξε τεράστια αύξηση του μεριδίου αγοράς από την Ινδία από το 2008 έως το 2013.
            
         
               (70)
            
            
               Ωστόσο, όπως αναφέρεται στην αιτιολογική σκέψη 25, η εξέταση των τάσεων που έχουν σημασία για την αξιολόγηση της ζημίας κάλυψε την περίοδο από την 1η Ιανουαρίου 2011 έως και την ΠΕ. Συνεπώς, δεν εξετάστηκαν και δεν ελήφθησαν υπόψη τυχόν στοιχεία για την περίοδο πριν από το 2011.
            
         
               (71)
            
            
               Η σταθμισμένη μέση τιμή εισαγωγών από την Ινδία στην Ένωση εξελίχθηκε ως εξής:
               
                  Πίνακας 3
               
               
                  Τιμές εισαγωγής (ευρώ/μετρικό τόνο)
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Ινδία
                        
                        
                           808 έως 1 072
                        
                        
                           790 έως 1 048
                        
                        
                           687 έως 911
                        
                        
                           631 έως 837
                        
                     
                           
                              Δείκτης
                           
                        
                        
                           
                              100
                           
                        
                        
                           
                              98
                           
                        
                        
                           
                              85
                           
                        
                        
                           
                              78
                           
                        
                     
                           
                                       
                                          Πηγή:
                                       
                                    
                                    
                                       Στοιχεία της Eurostat σε συνδυασμό με τις πληροφορίες για τις «μη προσδιορισμένες» εισαγωγές
                                    
                                 
                     
         
               (72)
            
            
               Οι τιμές των ινδικών εισαγωγών μειώθηκαν όπως και οι τιμές πώλησης του ενωσιακού κλάδου παραγωγής. Τα στοιχεία της Eurostat δείχνουν ότι οι εισαγωγές από την Ινδία είναι οι φθηνότερες από τις κύριες χώρες εξαγωγής πυριτιομαγγανίου.
            
         5.4.   Πωλήσεις σε τιμές χαμηλότερες από τις ενωσιακές (υποτιμολόγηση)
   
   
               (73)
            
            
               Η Επιτροπή εκτίμησε την υποτιμολόγηση κατά την περίοδο έρευνας συγκρίνοντας:
               
                           α)
                        
                        
                           τις μέσες σταθμισμένες τιμές πώλησης ανά τύπο προϊόντος του κλάδου παραγωγής της Ένωσης που χρεώθηκαν σε μη συνδεδεμένους πελάτες στην αγορά της Ένωσης, προσαρμοσμένες σε επίπεδο εκ του εργοστασίου· και
                        
                     
                           β)
                        
                        
                           τις αντίστοιχες μέσες σταθμισμένες τιμές ανά τύπο προϊόντος των εισαγωγών από τους συνεργασθέντες ινδούς παραγωγούς στον πρώτο ανεξάρτητο πελάτη στην αγορά της Ένωσης, που καθορίστηκαν στη βάση κόστους, ασφάλισης και ναύλου (CIF), με τις κατάλληλες προσαρμογές για τα έξοδα μετά την εισαγωγή.
                        
                     
         
               (74)
            
            
               Η σύγκριση των τιμών πραγματοποιήθηκε ανά τύπο προϊόντος για συναλλαγές στο ίδιο επίπεδο εμπορίου, έπειτα από προσαρμογή, όπου χρειάστηκε, και αφού αφαιρέθηκαν οι μειώσεις και οι εκπτώσεις. Το αποτέλεσμα της σύγκρισης εκφράστηκε ως ποσοστό του κύκλου εργασιών των ενωσιακών παραγωγών κατά την περίοδο της έρευνας.
            
         
               (75)
            
            
               Για να ληφθεί υπόψη η χαμηλότερη περιεκτικότητα σε μαγγάνιο του πυριτιομαγγανίου που πωλούν οι ινδοί παραγωγοί-εξαγωγείς του δείγματος (εάν και εφόσον δικαιολογείται), πραγματοποιήθηκε ποιοτική προσαρμογή με χρήση της λεγόμενης «κλιμακωτής κατ' αναλογία προσαρμογής της τιμής», ενός μαθηματικού τύπου που χρησιμοποιείται ευρέως στη βιομηχανία για τη σύγκριση της τιμής του υπό εξέταση προϊόντος με αυτή του πυριτιομαγγανίου «συνήθους ποιότητας» (δηλαδή του αποτελούμενου από 65 % μαγγάνιο και 16 % πυρίτιο).
            
         
               (76)
            
            
               Ένας από τους ινδούς παραγωγούς-εξαγωγείς που συμμετείχαν στο δείγμα πωλούσε στην Ένωση πυριτιομαγγάνιο χαμηλής περιεκτικότητας σε άνθρακα. Το πυριτιομαγγάνιο χαμηλής περιεκτικότητας σε άνθρακα παράγεται από τον κλάδο παραγωγής της Ένωσης, αλλά όχι από τους δύο συνεργασθέντες παραγωγούς της Ένωσης. Για να εξασφαλιστεί δίκαιη σύγκριση μεταξύ του ινδικού πυριτιομαγγανίου χαμηλής περιεκτικότητας σε άνθρακα και του κοινού πυριτιομαγγανίου της Ένωσης, η Επιτροπή προσάρμοσε προς τα άνω τη μέση τιμή πώλησης στην Ένωση χρησιμοποιώντας το μέσο επιπλέον κόστος που καταβάλλεται για την αγορά πυριτιομαγγανίου χαμηλής περιεκτικότητας σε άνθρακα. Με αυτόν τον τρόπο η Επιτροπή έλαβε υπόψη το γεγονός ότι καταβάλλεται υψηλότερη τιμή για το πυριτιομαγγάνιο χαμηλής περιεκτικότητας σε άνθρακα σε σύγκριση με το πυριτιομαγγάνιο «συνήθους ποιότητας».
            
         
               (77)
            
            
               Σε αυτή τη βάση διαπιστώθηκε ότι ένας παραγωγός-εξαγωγέας της Ινδίας που συμπεριλήφθηκε στο δείγμα πωλούσε σε τιμές κατά 6,5 % χαμηλότερες από τις τιμές του ενωσιακού κλάδου παραγωγής και ότι οι άλλοι δύο επιλεγέντες ινδοί παραγωγοί δεν πωλούσαν σε τιμές χαμηλότερες από τις τιμές της Ένωσης.
            
         
               (78)
            
            
               Για τους μη συνεργασθέντες παραγωγούς-εξαγωγείς η περιορισμένη υποτιμολόγηση υπολογίστηκε με βάση τις μέσες τιμές των εισαγωγών με βάση τα στοιχεία της Eurostat, χωρίς προσαρμογή για να ληφθούν υπόψη οι διαφορές ποιότητας ή το διαφορετικό επίπεδο του εμπορίου.
            
         
               (79)
            
            
               Ορισμένα ενδιαφερόμενα μέρη δήλωσαν ότι η σύγκριση των ενωσιακών τιμών και των ινδικών τιμών με βάση τις μέσες τιμές της Eurostat είναι παραπλανητική. Δύο ενδιαφερόμενα μέρη πρότειναν η Επιτροπή να προσαρμόσει τη μέση τιμή της Ινδίας με την παραδοχή ότι η μέση περιεκτικότητα σε μαγγάνιο του ινδικού πυριτιομαγγανίου είναι 58 %. Ένα μέρος ισχυρίστηκε επίσης ότι η ουκρανική μέση τιμή με βάση τα στοιχεία της Eurostat θα πρέπει να προσαρμοστεί με την παραδοχή ότι η μέση περιεκτικότητα του ουκρανικού πυριτιομαγγανίου σε μαγγάνιο είναι 68 %. Τα εν λόγω μέρη ισχυρίστηκαν ότι μετά τις προσαρμογές αυτές η ινδική μέση τιμή πυριτιομαγγανίου δεν θα ήταν χαμηλότερες από τις τιμές που χρέωνε ο ενωσιακός παραγωγός ή οι παραγωγοί σε άλλες τρίτες χώρες.
            
         
               (80)
            
            
               Η Επιτροπή έχει επίγνωση του γεγονότος ότι τα στοιχεία της Eurostat περιελάμβαναν όλους τους βαθμούς / όλες τις ποιότητες του υπό εξέταση προϊόντος και, ως εκ τούτου, δεν είναι δυνατή η ορθή σύγκριση μεταξύ των τύπων του προϊόντος. Ελλείψει πιο συγκεκριμένων στοιχείων ανά τύπο προϊόντος, ιδίως σε ό,τι αφορά τους μη συνεργασθέντες ινδούς παραγωγούς, η χρήση των μέσων τιμών κατά την ανάλυση της ζημίας δεν μπορεί να αγνοηθεί και η αξιολόγηση γίνεται με τη δέουσα προσοχή σε κάθε περίπτωση, μαζί με το υπόλοιπο των δεικτών ζημίας.
            
         
               (81)
            
            
               Ένα ενδιαφερόμενο μέρος ανέφερε ότι η κατ' αναλογία προσαρμογή με βάση το μαγγάνιο δεν καλύπτει όλη τη διαφορά τιμής, διότι ο αγοραστής του προϊόντος χαμηλότερης ποιότητας πρέπει να αναλαμβάνει το κόστος που συνεπάγεται η αφαίρεση των πρόσθετων προσμείξεων. Ένας ενδιαφερόμενος υποστήριξε ότι η δομή PCN που χρησιμοποιείται από την Επιτροπή δεν κάνει διάκριση μεταξύ των διαφόρων ειδών πυριτιομαγγανίου με περιεκτικότητα σε μαγγάνιο χαμηλότερη από 60 %, πράγμα που καθιστά απρόσφορη τη σύγκριση για τους υπολογισμούς της υποτιμολόγησης. Ένα άλλο ενδιαφερόμενο μέρος παρατήρησε ότι η δημιουργία κατηγοριών περιεκτικότητας σε μαγγάνιο έχει ως αποτέλεσμα τα αποτελέσματα να είναι ανακριβή.
            
         
               (82)
            
            
               Η Επιτροπή απέρριψε το αίτημα αυτό, διότι η κατ' αναλογία προσαρμογή βασίζεται σε γενικά αποδεκτές πρακτικές της αγοράς και, ως εκ τούτου, είναι ενδεδειγμένη. Επίσης, το εν λόγω ενδιαφερόμενο μέρος δεν παρείχε εναλλακτική μέθοδο. Η προσαρμογή που έγινε για την περιεκτικότητα μαγγανίου των ινδών παραγωγών-εξαγωγέων που συμμετείχαν στο δείγμα υπολογίστηκε με βάση το ακριβές περιεχόμενο που επαληθεύτηκε κατά τη διάρκεια της έρευνας. Ως εκ τούτου, δεν γίνεται διάκριση μεταξύ των διαφόρων τύπων, ακόμη και για το πυριτιομαγγάνιο με περιεκτικότητα σε μαγγάνιο χαμηλότερη από 60 %.
            
         
               (83)
            
            
               Ένα ενδιαφερόμενο μέρος ισχυρίστηκε ότι το πυριτιομαγγάνιο που παράγεται από τον ενωσιακό κλάδο παραγωγής είναι ακριβότερο διότι περιέχει λιγότερες ακαθαρσίες, όπως ο φώσφορος και το βόριο, σε σύγκριση με το πυριτιομαγγάνιο που παράγεται στην Ινδία. Το εν λόγω ενδιαφερόμενο μέρος προσκόμισε ως απόδειξη τα αιτήματα των πελατών να προμηθεύονται πυριτιομαγγάνιο που να περιέχει λιγότερο από ορισμένο ποσοστό φωσφόρου και βορίου και ισχυρίστηκε ότι οι εν λόγω πελάτες ήταν πρόθυμοι να καταβάλλουν υψηλότερη τιμή.
            
         
               (84)
            
            
               Εντούτοις, τα στοιχεία που προσκομίστηκαν δεν αποδεικνύουν ότι η περιεκτικότητα σε βόριο ή φώσφορο έχει αντίκτυπο στις τιμές. Απέδειξαν απλώς ότι ήταν δυνατόν ορισμένοι χρήστες να απαιτούν —για να παράγουν ορισμένα ειδικά προϊόντα χάλυβα— το πυριτιομαγγάνιο που αγοράζουν να έχει περιεκτικότητα σε φώσφορο ή βόριο κάτω από ένα ορισμένο όριο. Ελλείψει σαφών στοιχείων σχετικά με την καταβολή υψηλότερης τιμής, ο εν λόγω ισχυρισμός απορρίφθηκε.
            
         
               (85)
            
            
               Μετά την τελική γνωστοποίηση ο καταγγέλλων ισχυρίστηκε ότι δεν είναι παράδοξο σε μια αγορά εμπορευμάτων να πραγματοποιούνται πωλήσεις σε τιμές ελαφρώς χαμηλότερες από τις αντίστοιχες ενωσιακές (υποτιμολόγηση) και ότι η υποτιμολόγηση αυτή δεν αποτελεί προϋπόθεση αυτή καθεαυτή για την απόδειξη της ύπαρξης ζημίας. Πράγματι, όπως προκύπτει από το τμήμα 5.5 κατωτέρω, η Επιτροπή βάσισε τα πορίσματά της σχετικά με τη ζημία σε πολλούς δείκτες, και το επίπεδο της υποτιμολόγησης στην περίπτωση αυτή δεν έχει αποφασιστική σημασία για τη διαπίστωση της ζημίας.
            
         
               (86)
            
            
               Ο καταγγέλλων ισχυρίστηκε ότι η Επιτροπή εφάρμοσε άλλη μέθοδο για τον υπολογισμό του περιθωρίου ντάμπινγκ και τον καθορισμό της υποτιμολόγησης διότι χρησιμοποίησε τις συναλλαγές που υπόκειντο περισσότερο σε ντάμπινγκ για τον καθορισμό του περιθωρίου ντάμπινγκ, αλλά όχι για την υποτιμολόγηση.
            
         
               (87)
            
            
               Η Επιτροπή δεν βλέπει το λόγο για τον οποίο θα πρέπει να εφαρμοστεί η ίδια μεθοδολογία για τους υπολογισμούς της υποτιμολόγησης και του ντάμπινγκ. Ο σκοπός των υπολογισμών είναι εντελώς διαφορετικός· ο υπολογισμός των πλέον υποκείμενων σε ντάμπινγκ συναλλαγών χρησιμεύει για τον υπολογισμό του περιθωρίου ντάμπινγκ για τους μη συνεργασθέντες ινδούς παραγωγούς-εξαγωγείς, ενώ ο υπολογισμοί της υποτιμολόγησης δεν γίνονται για να υπολογιστούν ακριβή περιθώρια, αλλά για να εξεταστεί η επίδραση των εισαγωγών που αποτελούν αντικείμενο ντάμπινγκ στις τιμές, όπως απαιτείται από το άρθρο 3 παράγραφος 3 του βασικού κανονισμού. Συνεπώς, ο ισχυρισμός αυτός απορρίφθηκε.
            
         5.5.   Η οικονομική κατάσταση του ενωσιακού κλάδου παραγωγής
   
   
               (88)
            
            
               Σύμφωνα με το άρθρο 3 παράγραφος 5 του βασικού κανονισμού, η εξέταση του αντικτύπου των εισαγωγών που αποτελούν αντικείμενο ντάμπινγκ στον ενωσιακό κλάδο παραγωγής περιέλαβε την αξιολόγηση όλων των οικονομικών δεικτών που επηρέασαν την κατάσταση του εν λόγω κλάδου κατά την υπό εξέταση περίοδο. Οι δείκτες ζημίας βασίζονται στα συγκεκριμένα στοιχεία που έδωσαν οι δύο συνεργασθέντες ενωσιακοί παραγωγοί, οι καταγγέλλοντες στην παρούσα υπόθεση, οι οποίοι αντιπροσώπευαν μεγάλο ποσοστό της συνολικής ενωσιακής παραγωγής κατά την περίοδο έρευνας. Εφόσον ήταν διαθέσιμα από την καταγγελία, τα στοιχεία σχετικά με όλους τους παραγωγούς της Ένωσης εξετάστηκαν επίσης για τους ακόλουθους δείκτες: την κατανάλωση στην Ένωση, το μερίδιο αγοράς, την παραγωγή, την παραγωγική ικανότητα, τη χρησιμοποίηση της ικανότητας, την απασχόληση και την παραγωγικότητα. Όπως εξηγείται στην αιτιολογική σκέψη 60 ανωτέρω, για να προστατευτεί το απόρρητο των δεδομένων των δύο συνεργασθέντων παραγωγών της Ένωσης, όλες οι τιμές εκφράζονται ως εύρος τιμών.
            
         
               (89)
            
            
               Οι δείκτες ζημίας είναι οι εξής: παραγωγή, παραγωγική ικανότητα, χρησιμοποίηση της παραγωγικής ικανότητας, όγκος πωλήσεων, μερίδιο αγοράς, ανάπτυξη, απασχόληση, παραγωγικότητα, μέγεθος του περιθωρίου ντάμπινγκ και ανάκαμψη από τις επιπτώσεις των προηγούμενων πρακτικών ντάμπινγκ, μέσος όρος τιμών μονάδας, κόστος μονάδας, κόστος εργασίας, αποθέματα, κερδοφορία, ταμειακές ροές, επενδύσεις, απόδοση επενδύσεων και ικανότητα άντλησης κεφαλαίων.
            
         
               (90)
            
            
               Ένα ενδιαφερόμενο μέρος κατήγγειλε ότι ορισμένα στοιχεία της εταιρείας Ferroatlantica ελήφθησαν υπόψη για τους μακροοικονομικούς δείκτες (ο όγκος πωλήσεων και το μερίδιο αγοράς, η παραγωγή, η παραγωγική ικανότητα και η χρησιμοποίηση της παραγωγικής ικανότητας, η απασχόληση και η παραγωγικότητα), αλλά όχι για το υπόλοιπο των μικροοικονομικών δεικτών. Ο ισχυρισμός αυτός απορρίπτεται, διότι η Ferroatlantica δεν συνεργάστηκε και η Επιτροπή δεν είχε επομένως στη διάθεσή της μικροοικονομικά δεδομένα από την εταιρεία.
            
         5.5.1.   Παραγωγή, παραγωγική ικανότητα και χρησιμοποίηση της παραγωγικής ικανότητας
   
   
               (91)
            
            
               Κατά την υπό εξέταση περίοδο η συνολική παραγωγή, η παραγωγική ικανότητα και η χρησιμοποίηση της παραγωγικής ικανότητας της Ένωσης εξελίχθηκαν ως εξής:
               
                  Πίνακας 4
               
               
                  Παραγωγή, παραγωγική ικανότητα και χρησιμοποίηση της παραγωγικής ικανότητας
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Όγκος παραγωγής
                        
                        
                           231 000 έως 307 000
                        
                        
                           280 000 έως 372 000
                        
                        
                           227 000 έως 301 000
                        
                        
                           213 000 έως 282 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              121
                           
                        
                        
                           
                              98
                           
                        
                        
                           
                              92
                           
                        
                     
                           Παραγωγική ικανότητα
                        
                        
                           326 000 έως 432 000
                        
                        
                           404 000 έως 536 000
                        
                        
                           403 000 έως 535 000
                        
                        
                           403 000 έως 534 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              124
                           
                        
                        
                           
                              124
                           
                        
                        
                           
                              124
                           
                        
                     
                           Χρησιμοποίηση της παραγωγικής ικανότητας
                        
                        
                           70 % έως 90 %
                        
                        
                           60 % έως 80 %
                        
                        
                           50 % έως 70 %
                        
                        
                           50 % έως 60 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              98
                           
                        
                        
                           
                              79
                           
                        
                        
                           
                              74
                           
                        
                     
                           
                                       
                                          Πηγή:
                                       
                                    
                                    
                                       Απαντήσεις στο ερωτηματολόγιο και εκτίμηση των καταγγελλόντων για τα δεδομένα των μη συνεργασθεισών εταιρειών
                                    
                                 
                     
         
               (92)
            
            
               Ο όγκος της παραγωγής το 2013 και κατά την ΠΕ ήταν χαμηλότερος από ό,τι στην αρχή της υπό εξέταση περιόδου. Το έτος 2012 αντιπροσωπεύει το ζενίθ της παραγωγής. Εξαιτίας της απόφασης ενός μέρους του ενωσιακού κλάδου παραγωγής, η παραγωγική ικανότητα του ενωσιακού κλάδου στο σύνολό του αυξήθηκε το 2012 σε σύγκριση με το 2011 και παρέμεινε σχετικά ίδια στη συνέχεια. Κατά συνέπεια, η χρησιμοποίηση της παραγωγικής ικανότητας μειώθηκε σημαντικά.
            
         5.5.2.   Όγκος πωλήσεων και μερίδιο αγοράς
   
   
               (93)
            
            
               Κατά την εξεταζόμενη περίοδο ο όγκος πωλήσεων και το μερίδιο αγοράς του ενωσιακού κλάδου παραγωγής εξελίχθηκαν ως εξής:
               
                  Πίνακας 5
               
               
                  Όγκος των εισαγωγών (σε μετρικούς τόνους) και μερίδιο αγοράς
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Όγκος πωλήσεων στην αγορά της Ένωσης
                        
                        
                           198 000 έως 263 000
                        
                        
                           218 000 έως 289 000
                        
                        
                           212 000 έως 281 000
                        
                        
                           189 000 έως 251 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              110
                           
                        
                        
                           
                              107
                           
                        
                        
                           
                              96
                           
                        
                     
                           Μερίδιο αγοράς
                        
                        
                           21 % έως 28 %
                        
                        
                           24 % έως 32 %
                        
                        
                           24 % έως 32 %
                        
                        
                           22 % έως 29 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              117
                           
                        
                        
                           
                              116
                           
                        
                        
                           
                              107
                           
                        
                     
                           
                                       
                                          Πηγή:
                                       
                                    
                                    
                                       Απαντήσεις στο ερωτηματολόγιο και εκτίμηση των καταγγελλόντων για τα δεδομένα των μη συνεργασθέντων ενωσιακών παραγωγών
                                    
                                 
                     
         
               (94)
            
            
               Ο όγκος πωλήσεων αυξήθηκε το 2012 σε σύγκριση με το 2011 και μειώθηκε το 2013. Ο όγκος των πωλήσεων κατά την ΠΕ ήταν χαμηλότερος από ό,τι το 2011. Το έτος 2012 αντιπροσωπεύει το ζενίθ της παραγωγής. Ωστόσο, δεδομένου ότι η μείωση των πωλήσεων ήταν αναλογικά χαμηλότερη από τη μείωση της κατανάλωσης, το μερίδιο αγοράς αυξήθηκε και ήταν υψηλότερο κατά τη διάρκεια της ΠΕ σε σύγκριση με το έτος 2011.
            
         5.5.3.   Ανάπτυξη
   
   
               (95)
            
            
               Κατά τη διάρκεια της υπό εξέταση περιόδου, ο κλάδος παραγωγής της Ένωσης δεν σημείωσε καμία αύξηση, αλλά σε ένα δυσχερές περιβάλλον φθίνουσας κατανάλωσης ο ενωσιακός κλάδος παραγωγής μπόρεσε να διατηρήσει το μερίδιο αγοράς που κατείχε.
            
         5.5.4.   Απασχόληση και παραγωγικότητα
   
   
               (96)
            
            
               Κατά την εξεταζόμενη περίοδο η απασχόληση και η παραγωγικότητα εξελίχθηκαν ως εξής:
               
                  Πίνακας 6
               
               
                  Απασχόληση και παραγωγικότητα
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Αριθμός εργαζομένων
                        
                        
                           339 έως 449
                        
                        
                           403 έως 535
                        
                        
                           342 έως 453
                        
                        
                           295 έως 392
                        
                     
                           
                              Δείκτης
                           
                        
                        
                           
                              100
                           
                        
                        
                           
                              119
                           
                        
                        
                           
                              101
                           
                        
                        
                           
                              87
                           
                        
                     
                           Παραγωγικότητα (μετρικοί τόνοι / εργαζόμενο)
                        
                        
                           629 έως 834
                        
                        
                           640 έως 848
                        
                        
                           612 έως 811
                        
                        
                           663 έως 879
                        
                     
                           
                              Δείκτης
                           
                        
                        
                           
                              100
                           
                        
                        
                           
                              102
                           
                        
                        
                           
                              97
                           
                        
                        
                           
                              105
                           
                        
                     
                           
                                       
                                          Πηγή:
                                       
                                    
                                    
                                       Απαντήσεις στο ερωτηματολόγιο και εκτίμηση των καταγγελλόντων για τα δεδομένα των μη συνεργασθέντων ενωσιακών παραγωγών
                                    
                                 
                     
         
               (97)
            
            
               Ο αριθμός των εργαζομένων αυξήθηκε το 2012 και μειώθηκε κατά την επόμενη περίοδο. Η παραγωγικότητα, μετρούμενη ως μονάδα προϊόντος ανά εργαζόμενο, παρουσίασε διακυμάνσεις και κατά τη διάρκεια της ΠΕ ήταν υψηλότερη από ό, τι το 2011.
            
         5.5.5.   Μέγεθος του περιθωρίου ντάμπινγκ και ανάκαμψη από προηγούμενες πρακτικές ντάμπινγκ
   
   
               (98)
            
            
               Όλα τα περιθώρια ντάμπινγκ είναι υψηλότερα από το ελάχιστο επίπεδο, και για έναν παραγωγό-εξαγωγέα είναι κατά πολύ πάνω από αυτό το επίπεδο. Ο αντίκτυπος του μεγέθους των πραγματικών περιθωρίων ντάμπινγκ στον ενωσιακό κλάδο παραγωγής δεν ήταν αμελητέος, δεδομένου του όγκου και των τιμών των εισαγωγών από την Ινδία.
            
         
               (99)
            
            
               Τα μέτρα αντιντάμπινγκ στις εισαγωγές πυριτιομαγγανίου καταγωγής Λαϊκής Δημοκρατίας της Κίνας και Καζαχστάν έληξαν το 2012. Δεν υπήρξε αίτηση για έναρξη επανεξέτασης ενόψει της λήξης ισχύος των μέτρων. Δεν υπάρχουν ενδείξεις ότι ο κλάδος παραγωγής της Ένωσης δεν είχε ανακάμψει από τις επιπτώσεις παλαιότερων πρακτικών ντάμπινγκ πριν αρχίσει η πρακτική ντάμπινγκ από την Ινδία.
            
         5.5.6.   Τιμές και παράγοντες που επηρεάζουν τις τιμές
   
   
               (100)
            
            
               Η μέση σταθμισμένη μοναδιαία τιμή πώλησης των συνεργασθέντων ενωσιακών παραγωγών σε μη συνδεδεμένους πελάτες στην Ένωση παρουσίασαν την κατωτέρω εξέλιξη κατά την υπό εξέταση περίοδο:
               
                  Πίνακας 7
               
               
                  Τιμή πώλησης στην Ένωση
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Μέση τιμή πώλησης στην Ένωση (ευρώ / μετρικό τόνο)
                        
                        
                           800 έως 1 100
                        
                        
                           800 έως 1 000
                        
                        
                           700 έως 900
                        
                        
                           600 έως 900
                        
                     
                           
                              Δείκτης
                           
                        
                        
                           
                              100
                           
                        
                        
                           
                              96
                           
                        
                        
                           
                              86
                           
                        
                        
                           
                              80
                           
                        
                     
                           Μοναδιαίο κόστος παραγωγής
                        
                        
                           900 έως 1 300
                        
                        
                           800 έως 1 100
                        
                        
                           800 έως 1 000
                        
                        
                           800 έως 1 100
                        
                     
                           
                              Δείκτης
                           
                        
                        
                           
                              100
                           
                        
                        
                           
                              87
                           
                        
                        
                           
                              83
                           
                        
                        
                           
                              85
                           
                        
                     
                           
                                       
                                          Πηγή:
                                       
                                    
                                    
                                       Απαντήσεις στο ερωτηματολόγιο
                                    
                                 
                     
         
               (101)
            
            
               Η μέση τιμή πώλησης ανά μονάδα των δύο συνεργασθέντων παραγωγών της Ένωσης μειώθηκε με την πάροδο των ετών.
            
         
               (102)
            
            
               Το κόστος παραγωγής μειώθηκε, κυρίως λόγω της μείωσης της τιμής των δύο βασικών παραγόντων του κόστους παραγωγής: του μεταλλεύματος μαγγανίου και της ενέργειας.
            
         5.5.7.   Κόστος εργασίας
   
   
               (103)
            
            
               Το μέσο κόστος εργασίας των δύο συνεργασθέντων παραγωγών της Ένωσης εξελίχθηκε κατά την υπό εξέταση περίοδο ως εξής:
               
                  Πίνακας 8
               
               
                  Μέσο κόστος εργασίας ανά εργαζόμενο (ευρώ)
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Μέσο κόστος εργασίας ανά εργαζόμενο
                        
                        
                           24 800 έως 32 900
                        
                        
                           24 400 έως 32 300
                        
                        
                           26 600 έως 35 200
                        
                        
                           30 700 έως 40 700
                        
                     
                           
                              Δείκτης
                           
                        
                        
                           
                              100
                           
                        
                        
                           
                              98
                           
                        
                        
                           
                              107
                           
                        
                        
                           
                              124
                           
                        
                     
                           
                                       
                                          Πηγή:
                                       
                                    
                                    
                                       Απαντήσεις στο ερωτηματολόγιο
                                    
                                 
                     
         
               (104)
            
            
               Το μέσο κόστος εργασίας ανά εργαζόμενο υπολογίζεται διαιρώντας το συνολικό κόστος εργασίας των δύο συνεργασθέντων παραγωγών της Ένωσης σε μια δεδομένη περίοδο με τον συνολικό αριθμό του εργατικού δυναμικού που απασχολείται στην ίδια περίοδο. Το συνολικό κόστος εργασίας αυξήθηκε το 2012 και το 2013, αλλά μειώθηκε σχεδόν στο επίπεδο του 2011 κατά την ΠΕ. Ο αριθμός των εργαζομένων μειώθηκε επίσης με την πάροδο των χρόνων, περισσότερο (σε σχετικούς όρους) από τη μείωση του κόστους εργασίας. Κατά συνέπεια, το μέσο κόστος εργασίας ανά απασχολούμενο αυξήθηκε.
            
         5.5.8.   Αποθέματα
   
   
               (105)
            
            
               Τα επίπεδα των αποθεμάτων των δύο συνεργασθέντων παραγωγών της Ένωσης εξελίχθηκαν κατά την υπό εξέταση περίοδο ως εξής:
               
                  Πίνακας 9
               
               
                  Αποθέματα
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Τελικά αποθέματα (μετρικοί τόνοι)
                        
                        
                           8 000 έως 10 700
                        
                        
                           13 300 έως 17 600
                        
                        
                           15 900 έως 21 100
                        
                        
                           10 900 έως 14 500
                        
                     
                           
                              Δείκτης
                           
                        
                        
                           
                              100
                           
                        
                        
                           
                              165
                           
                        
                        
                           
                              198
                           
                        
                        
                           
                              136
                           
                        
                     
                           Τελικά αποθέματα ως ποσοστό της παραγωγής
                        
                        
                           10 %
                        
                        
                           12 %
                        
                        
                           19 %
                        
                        
                           13 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              124
                           
                        
                        
                           
                              189
                           
                        
                        
                           
                              130
                           
                        
                     
                           
                                       
                                          Πηγή:
                                       
                                    
                                    
                                       Απαντήσεις στο ερωτηματολόγιο
                                    
                                 
                     
         
               (106)
            
            
               Το επίπεδο των αποθεμάτων αυξήθηκε το 2012 και το 2013, ενώ μειώθηκε κατά την ΠΕ παραμένοντας ωστόσο πάνω από το επίπεδο του 2011. Το ίδιο ισχύει για τη σχέση μεταξύ αποθεμάτων και παραγωγής.
            
         5.5.9.   Κερδοφορία, ταμειακή ροή, επενδύσεις, απόδοση επενδύσεων και ικανότητα άντλησης κεφαλαίων
   
   
               (107)
            
            
               Η κερδοφορία, οι ταμειακές ροές, οι επενδύσεις και η απόδοση των επενδύσεων των δύο συνεργασθέντων παραγωγών της Ένωσης κατά την υπό εξέταση περίοδο εξελίχθηκαν ως εξής:
               
                  Πίνακας 10
               
               
                  Κερδοφορία, ταμειακή ροή, επενδύσεις και απόδοση επενδύσεων
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Κερδοφορία των πωλήσεων στην Ένωση σε μη συνδεδεμένους πελάτες (ποσοστό % του κύκλου εργασιών πωλήσεων)
                        
                        
                           – 10 % έως – 8 %
                        
                        
                           – 3 % έως – 1 %
                        
                        
                           – 6 % έως – 4 %
                        
                        
                           – 8 % έως – 6 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              843
                           
                        
                        
                           
                              194
                           
                        
                        
                           
                              124
                           
                        
                     
                           Ταμειακές ροές (χιλιάδες ευρώ)
                        
                        
                           – 2 000 έως – 2 700
                        
                        
                           – 4 300 έως – 5 800
                        
                        
                           – 1 700 έως – 2 300
                        
                        
                           – 4 300 έως – 5 800
                        
                     
                           
                              Δείκτης
                           
                        
                        
                           
                              100
                           
                        
                        
                           
                              46
                           
                        
                        
                           
                              115
                           
                        
                        
                           
                              45
                           
                        
                     
                           Επενδύσεις (χιλιάδες ευρώ)
                        
                        
                           27 000 έως 36 000
                        
                        
                           24 000 έως 32 000
                        
                        
                           23 000 έως 30 000
                        
                        
                           24 000 έως 32 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              89
                           
                        
                        
                           
                              82
                           
                        
                        
                           
                              89
                           
                        
                     
                           Απόδοση επενδύσεων
                        
                        
                           – 33 % έως – 45 %
                        
                        
                           – 5 % έως – 7 %
                        
                        
                           – 17 % έως – 23 %
                        
                        
                           – 21 % έως – 29 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              664
                           
                        
                        
                           
                              198
                           
                        
                        
                           
                              157
                           
                        
                     
                           
                                       
                                          Πηγή:
                                       
                                    
                                    
                                       Απαντήσεις στο ερωτηματολόγιο
                                    
                                 
                     
         
               (108)
            
            
               Η Επιτροπή προσδιόρισε την κερδοφορία των δύο συνεργασθέντων ενωσιακών παραγωγών εκφράζοντας το προ φόρων καθαρό κέρδος των πωλήσεων του ομοειδούς προϊόντος σε μη συνδεδεμένους πελάτες στην Ένωση ως ποσοστό του κύκλου εργασιών των εν λόγω πωλήσεων. Η κερδοφορία ήταν αρνητική καθ' όλη την εξεταζόμενη περίοδο. Το χειρότερο έτος ήταν το 2011. Η κατάσταση άρχισε να βελτιώνεται το 2012, αλλά επιδεινώθηκε εκ νέου το επόμενο έτος και κατά την ΠΕ. Κατά την ΠΕ η κατάσταση βελτιώθηκε κατά κάποιον τρόπο σε σύγκριση με το 2011.
            
         
               (109)
            
            
               Η καθαρή ταμειακή ροή είναι η ικανότητα των παραγωγών της Ένωσης για αυτοχρηματοδότηση των δραστηριοτήτων τους. Η τάση των καθαρών ταμειακών ροών είναι κυκλική, σημείωσε μείωση το 2012, αύξηση το 2013 και εκ νέου μείωση κατά την ΠΕ.
            
         
               (110)
            
            
               Το επίπεδο των επενδύσεων μειώθηκε κατά την εξεταζόμενη περίοδο.
            
         
               (111)
            
            
               Η απόδοση των επενδύσεων είναι το ποσοστό κέρδους επί της καθαρής λογιστικής αξίας των επενδύσεων. Δεδομένου ότι το επίπεδο των επενδύσεων μειώθηκε, η απόδοση των επενδύσεων (πάντοτε αρνητική, δεδομένου ότι οι δύο συνεργασθείσες εταιρείες εμφάνιζαν ζημίες) βελτιώθηκε κατά την υπό εξέταση περίοδο.
            
         5.6.   Συμπέρασμα σχετικά με τη ζημία
   
   
               (112)
            
            
               Παράγοντες όπως η εξέλιξη του όγκου παραγωγής, η χρησιμοποίηση της παραγωγικής ικανότητας και ο όγκος των πωλήσεων και των τιμών εμφανίζει σαφή αρνητική τάση για ολόκληρο τον ενωσιακό κλάδο παραγωγής.
            
         
               (113)
            
            
               Όσον αφορά τους δύο συνεργασθέντες παραγωγούς της Ένωσης, οι δείκτες αποδεικνύουν ότι υπέστησαν ζημία καθ' όλη τη διάρκεια της υπό εξέταση περιόδου. Η τιμή των πωλήσεών τους και ο όγκος του πυριτιομαγγανίου που πούλησαν ήταν συνεχώς σε πτωτική πορεία και αυτό δεν αντισταθμίστηκε επαρκώς από την ταυτόχρονη μείωση του κόστους παραγωγής. Άλλοι δείκτες, όπως οι ταμειακές ροές και η απόδοση των επενδύσεων, ήταν αρνητικοί σε όλη την υπό εξέταση περίοδο ή ακολούθησαν πτωτική τάση.
            
         
               (114)
            
            
               Με βάση τις ανωτέρω διαπιστώσεις όσον αφορά τους δύο συνεργασθέντες παραγωγούς της Ένωσης, η Επιτροπή κατέληξε στο συμπέρασμα ότι μείζον μέρος του ενωσιακού κλάδου παραγωγής έχει υποστεί σοβαρή ζημία κατά την έννοια του άρθρου 3 παράγραφος 1, ύστερα από αξιολόγηση όλων των συναφών οικονομικών παραγόντων και των δεικτών που έχουν σχέση με την κατάσταση του κλάδου παραγωγής, όπως ορίζεται στο άρθρο 3 παράγραφος 5 του βασικού κανονισμού.
            
         
               (115)
            
            
               Ορισμένα ενδιαφερόμενα μέρη υποστήριξαν ότι, ακόμη και αν ληφθούν υπόψη μόνο οι οικονομικοί δείκτες των δύο συνεργασθέντων παραγωγών της Ένωσης, οι οικονομικοί δείκτες δεν παρουσιάζουν σημαντική ζημία. Υπογράμμισαν, για παράδειγμα, ότι, ακόμη και εάν ο όγκος των πωλήσεων των συνεργασθέντων παραγωγών της Ένωσης μειώθηκε σε απόλυτους όρους, αυξήθηκε σε όρους μεριδίου της αγοράς. Τα εν λόγω ενδιαφερόμενα μέρη έκριναν ότι αυτό συνιστά θετική εξέλιξη στο πλαίσιο της συρρικνούμενης ζήτησης πυριτιομαγγανίου. Τόνισαν ειδικότερα ότι, ακόμα και αν οι συνεργασθέντες παραγωγοί της Ένωσης σημείωσαν απώλειες κατά την υπό εξέταση περίοδο, η κατάστασή τους παρουσίαζε βελτίωση από το 2012 έως το τέλος της ΠΕ. Θεώρησαν ότι αυτό αποτελούσε επιπλέον θετική εξέλιξη.
            
         
               (116)
            
            
               Η Επιτροπή συμφωνεί ότι δεν εμφανίζουν αρνητική τάση όλοι οι οικονομικοί παράγοντες και δείκτες που έχουν σημασία για την κατάσταση του κλάδου παραγωγής. Ωστόσο, είναι γεγονός ότι το μεγαλύτερο μέρος των οικονομικών και χρηματοοικονομικών δεικτών δείχνουν αρνητική κατάσταση όσον αφορά τους δύο συνεργασθέντες παραγωγούς της Ένωσης. Ως εκ τούτου, η Επιτροπή απορρίπτει τον ανωτέρω ισχυρισμό.
            
         
               (117)
            
            
               Ο καταγγέλλων ισχυρίστηκε ότι η Επιτροπή, αναφερόμενη στο άρθρο 3 παράγραφος 5, αναγνώρισε ότι οι εισαγωγές που αποτελούν αντικείμενο ντάμπινγκ έχουν προκαλέσει σημαντική ζημία.
            
         
               (118)
            
            
               Ωστόσο, δεν ήταν αυτό το συμπέρασμα της Επιτροπής. Η Επιτροπή κατέληξε αρχικά στο συμπέρασμα ότι ένα μείζον μέρος του ενωσιακού κλάδου παραγωγής έχει υποστεί σημαντική ζημία, χωρίς να γίνεται μνεία σε πιθανά αίτια αυτής της ζημίας. Σύμφωνα με το άρθρο 3 παράγραφος 6 του βασικού κανονισμού, η Επιτροπή εξέτασε αν οι επιδοτούμενες εισαγωγές από την Ινδία προκάλεσαν σημαντική ζημία στον κλάδο παραγωγής της Ένωσης.
            
         
               (119)
            
            
               Η συλλογιστική του καταγγέλλοντος ότι, σε περίπτωση που μια αξιολόγηση όλων των συναφών οικονομικών παραγόντων και των δεικτών που έχουν σχέση με την κατάσταση του κλάδου παραγωγής, όπως ορίζεται στο άρθρο 3 παράγραφος 5 του βασικού κανονισμού, οδηγεί στο συμπέρασμα ότι υπέστη ζημία ο κλάδος παραγωγής της Ένωσης, σημαίνει επίσης ότι η ζημία προκλήθηκε από τις εισαγωγές που αποτελούν αντικείμενο ντάμπινγκ αποτελεί εσφαλμένη ερμηνεία του βασικού κανονισμού. Όπως προβλέπεται στο άρθρο 3 παράγραφος 6 του βασικού κανονισμού, μία από τις προϋποθέσεις που πρέπει να πληρούνται για την επιβολή δασμού αντιντάμπινγκ είναι να αποδεικνύεται ότι οι εισαγωγές που αποτελούν αντικείμενο ντάμπινγκ προκαλούν ζημία. Αυτό απαιτεί την πλήρη ανάλυση της αιτιώδους συνάφειας και δεν είναι απλή υπόθεση όπως υποστηρίζει ο καταγγέλλων. Η ανάλυση αυτή πραγματοποιείται στο τμήμα 6 κατωτέρω.
            
         6.   ΑΙΤΙΩΔΗΣ ΣΥΝΑΦΕΙΑ
   
   
               (120)
            
            
               Σύμφωνα με το άρθρο 3 παράγραφος 6 του βασικού κανονισμού, η Επιτροπή εξέτασε αν οι επιδοτούμενες εισαγωγές από την Ινδία προκάλεσαν σημαντική ζημία στον ενωσιακό κλάδο παραγωγής.
            
         6.1.   Επιπτώσεις των εισαγωγών που αποτελούν αντικείμενο ντάμπινγκ
   
   
               (121)
            
            
               Η Επιτροπή δεν διαπίστωσε χρονική σύμπτωση μεταξύ της δύσκολης οικονομικής κατάστασης που αντιμετώπισαν οι δύο συνεργασθέντες παραγωγοί της Ένωσης και της αύξησης του όγκου των εισαγωγών από την Ινδία που αποτέλεσαν αντικείμενο ντάμπινγκ. Ο όγκος των εισαγωγών από την Ινδία αυξήθηκε το 2012 σε σύγκριση με το 2011, αλλά στη συνέχεια μειώθηκε (βλέπε πίνακα 11) τόσο σε απόλυτες τιμές όσο και σε σχέση με την παραγωγή και την κατανάλωση στην Ένωση. Αυτό δείχνει αντίθετη τάση σε σχέση με την κατάσταση των δύο συνεργασθέντων παραγωγών της Ένωσης, οι οποίοι υπέστησαν τις μεγαλύτερες ζημίες το 2011 (όταν ο όγκος των εισαγωγών από την Ινδία ήταν στο χαμηλότερο επίπεδο, τόσο σε απόλυτες τιμές όσο και σε σχέση με την παραγωγή και κατανάλωση) και τις μικρότερες ζημίες το 2012 (όταν ο όγκος των εισαγωγών από την Ινδία ήταν στο υψηλότερο επίπεδο, τόσο σε απόλυτες τιμές όσο και σε σχέση με την παραγωγή και κατανάλωση). Ομοίως, κατά τη διάρκεια της ΠΕ η οικονομική κατάσταση των δύο συνεργασθέντων παραγωγών της Ένωσης επιδεινώθηκε, αλλά ο όγκος των εισαγωγών από την Ινδία μειώθηκε, τόσο σε απόλυτες τιμές όσο και σε σχέση με την παραγωγή και την κατανάλωση, σε σύγκριση με το 2013.
               
                  Πίνακας 11
               
               
                  Όγκος εισαγωγών και πωλήσεων (σε μετρικούς τόνους), μερίδιο αγοράς και κερδοφορία
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Όγκος πωλήσεων του ενωσιακού κλάδου παραγωγής στην αγορά της Ένωσης
                        
                        
                           198 000 έως 263 000
                        
                        
                           218 000 έως 289 000
                        
                        
                           212 000 έως 281 000
                        
                        
                           189 000 έως 251 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              110
                           
                        
                        
                           
                              107
                           
                        
                        
                           
                              96
                           
                        
                     
                           Όγκος εισαγωγών από την Ινδία
                        
                        
                           174 000 έως 231 000
                        
                        
                           237 000 έως 314 000
                        
                        
                           226 000 έως 299 000
                        
                        
                           195 000 έως 259 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              136
                           
                        
                        
                           
                              130
                           
                        
                        
                           
                              112
                           
                        
                     
                           Μερίδιο αγοράς του ενωσιακού κλάδου παραγωγής
                        
                        
                           21 % έως 28 %
                        
                        
                           24 % έως 32 %
                        
                        
                           24 % έως 32 %
                        
                        
                           22 % έως 29 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              117
                           
                        
                        
                           
                              116
                           
                        
                        
                           
                              107
                           
                        
                     
                           Μερίδιο αγοράς εισαγωγών από την Ινδία
                        
                        
                           18 % έως 24 %
                        
                        
                           26 % έως 35 %
                        
                        
                           26 % έως 34 %
                        
                        
                           23 % έως 30 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              145
                           
                        
                        
                           
                              140
                           
                        
                        
                           
                              126
                           
                        
                     
                           Κερδοφορία των πωλήσεων στην Ένωση σε μη συνδεδεμένους πελάτες (ποσοστό % του κύκλου εργασιών πωλήσεων)
                        
                        
                           – 10 % έως – 8 %
                        
                        
                           – 3 % έως – 1 %
                        
                        
                           – 6 % έως – 4 %
                        
                        
                           – 8 % έως – 6 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              843
                           
                        
                        
                           
                              194
                           
                        
                        
                           
                              124
                           
                        
                     
                           
                                       
                                          Πηγή:
                                       
                                    
                                    
                                       Τα στοιχεία της Eurostat σε συνδυασμό με τις πληροφορίες για τις «μη προσδιορισμένες» εισαγωγές
                                    
                                 
                     
         
               (122)
            
            
               Ο καταγγέλλων εξήγησε την αντίστροφη τάση μεταξύ του όγκου των εισαγωγών και της κερδοφορίας των δύο συνεργασθέντων παραγωγών της Ένωσης ως εξής: λόγω εξαιρετικών ενεργειακών δαπανών σε ένα κράτος μέλος το 2011, ένας παραγωγός της Ένωσης υπέστη μεγαλύτερη ζημία το 2011 από ό,τι το 2012, όταν μειώθηκαν οι εν λόγω δαπάνες. Αν δεν υπήρχαν αυτές οι εξαιρετικές ενεργειακές δαπάνες το 2011, οι τάσεις θα έδειχναν ότι οι δύο συνεργασθέντες παραγωγοί της Ένωσης υπέστησαν τη μεγαλύτερη ζημία κατά την ΠΕ.
            
         
               (123)
            
            
               Η Επιτροπή δέχθηκε ότι το 2011 ένας από τους δύο συνεργασθέντες παραγωγούς της Ένωσης αντιμετώπισε εξαιρετικές ενεργειακές δαπάνες. Ωστόσο, ακόμη και μετά την προσαρμογή του κόστους παραγωγής και της κερδοφορίας για το εν λόγω έτος, εμφανίζεται η ίδια αντίστροφη τάση. Οι μεγαλύτερες απώλειες των δύο συνεργασθέντων παραγωγών της Ένωσης (κατά τη διάρκεια της ΠΕ) συνέπεσαν με τη μείωση του όγκου των εισαγωγών από την Ινδία, τόσο σε απόλυτες τιμές όσο και σε σχέση με την παραγωγή και την κατανάλωση στην Ένωση.
            
         
               (124)
            
            
               Επιπλέον, ο καταγγέλλων ισχυρίστηκε ότι η ετήσια ανάλυση (δηλαδή η εξέλιξη των εισαγωγών που αποτελούσαν αντικείμενο ντάμπινγκ σε σχέση με την επιδείνωση των επιδόσεων σε ετήσια βάση) δεν ήταν ακριβής σε μια αγορά βασικών προϊόντων· επιπλέον, πρότεινε η ανάλυση να βασίζεται στις τάσεις που παρατηρήθηκαν μεταξύ του 2011 και της ΠΕ και υπέδειξε την ακόλουθη μεθοδολογία: πρώτον, ο καταγγέλλων υπολόγισε αυτό που θεωρούσε πραγματική κατανάλωση πυριτιομαγγανίου στην Ένωση ως ποσοστό της παραγωγής χάλυβα στην Ένωση (υποθέτοντας ότι για την παραγωγή ενός τόνου χάλυβα απαιτείται μια σταθερή ποσότητα πυριτιομαγγανίου) και δήλωσε ότι η πραγματική κατανάλωση παρέμεινε σχετικά σταθερή κατά την περίοδο μεταξύ Ιανουαρίου 2011 και Απριλίου 2013· δεύτερον, ο καταγγέλλων υπολόγισε τη φαινόμενη κατανάλωση πυριτιομαγγανίου στην Ένωση ως την εγχώρια παραγωγή συν τις εισαγωγές μείον τις εξαγωγές για το ίδιο χρονικό διάστημα και δήλωσε ότι η φαινόμενη κατανάλωση αυξήθηκε σημαντικά λόγω της αύξησης των εισαγωγών από την Ινδία· τρίτον, ο καταγγέλλων υποστήριξε ότι η διαφορά μεταξύ της πραγματικής κατανάλωσης και της φαινόμενης κατανάλωσης ήταν η δημιουργία αποθεμάτων από τις ινδικές εισαγωγές την περίοδο μεταξύ 2011 και Απριλίου 2013· τέλος, ο καταγγέλλων θεώρησε ότι τα πλεονάζοντα αποθέματα διατέθηκαν στην αγορά της Ένωσης από τον Απριλίου 2013 και μετά, με αποτέλεσμα μια υπερπροσφορά που οδήγησε σε πτωτική πίεση επί των τιμών, παρά το γεγονός ότι την ίδια στιγμή οι εισαγωγές από την Ινδία μειώθηκαν.
            
         
               (125)
            
            
               Η Επιτροπή υπολόγισε την κατανάλωση πυριτιομαγγανίου στην Ένωση ως το άθροισμα εγχώριων πωλήσεων και εισαγωγών. Ο καταγγέλλων δεν εξήγησε για ποιον λόγο αυτή η μέθοδος δεν μπορεί να θεωρηθεί ακριβής. Η κατανάλωση της Ένωσης παρουσίασε πτωτική τάση κατά τη διάρκεια της υπό εξέταση περιόδου, σύμφωνα με μια παγκόσμια τάση μείωσης της ζήτησης για πυριτιομαγγάνιο. Η Επιτροπή διαπίστωσε ότι οι πωλήσεις των δύο συνεργασθέντων παραγωγών της Ένωσης και οι εισαγωγές από όλες τις τρίτες χώρες μειώθηκαν κατά την υπό εξέταση περίοδο. Ωστόσο, οι εισαγωγές από όλες τις τρίτες χώρες επλήγησαν περισσότερο από τη μείωση της κατανάλωσης, ενώ οι δύο συνεργασθέντες παραγωγοί της Ένωσης κατόρθωσαν να διατηρήσουν το μερίδιο αγοράς τους. Επίσης, μεταξύ των εισαγωγών από όλες τις τρίτες χώρες οι ινδικές εισαγωγές αυξήθηκαν το 2012 και μειώθηκαν στη συνέχεια, ενώ οι εισαγωγές από άλλες τρίτες χώρες μειώθηκαν το 2012 και αυξήθηκαν στη συνέχεια.
            
         
               (126)
            
            
               Η Επιτροπή έκρινε ότι ο ισχυρισμός του καταγγέλλοντος ότι οι ινδικές εισαγωγές είχαν ως αποτέλεσμα τη μαζική δημιουργία αποθεμάτων δεν ήταν επαρκώς τεκμηριωμένος. Δεν δόθηκαν στατιστικά στοιχεία που να αφορούν ειδικά τη χρονική εξέλιξη των ινδικών εισαγωγών πυριτιομαγγανίου και της κατανάλωσής του. Επομένως, δεν αποδείχθηκε ότι η πίεση που ασκήθηκε στον όγκο των πωλήσεων και στις τιμές της Ένωσης κατά την ΠΕ οφειλόταν στην επίδραση των ινδικών εισαγωγών κατά τα δύο προηγούμενα έτη.
            
         
               (127)
            
            
               Οι πληροφορίες που δόθηκαν από τον καταγγέλλοντα οδήγησαν απλώς στο συμπέρασμα ότι η πραγματική κατανάλωση πυριτιομαγγανίου ήταν μικρότερη από τη φαινόμενη κατανάλωση κατά την περίοδο μεταξύ Μαρτίου 2011 και Μαρτίου 2012 και ότι τα αποθέματα αυτά που είχαν δημιουργηθεί θα μπορούσαν να έχουν διατεθεί στην αγορά από τον Μάρτιο του 2012 και εξής, δηλαδή τον μήνα μετά τον οποίο η πραγματική κατανάλωση φαίνεται να είναι ελαφρώς υψηλότερη από τη φαινόμενη κατανάλωση. Σύμφωνα με διάγραμμα που υπέβαλε ο καταγγέλλων κατά την ακρόαση του Δεκεμβρίου 2015, τα πλεονάζοντα αποθέματα φαίνεται ότι είχαν απορροφηθεί μεταξύ Μαρτίου 2012 και Σεπτεμβρίου 2013 και είχαν αντίκτυπο κατά τη διάρκεια της περιόδου έρευνας (μεταξύ Οκτωβρίου 2013 και Σεπτεμβρίου 2014). Επιπλέον, οι γενικές πληροφορίες δεν επιτρέπουν την απομόνωση των ινδικών εισαγωγών από τις άλλες εισαγωγές. Ως εκ τούτου, δεν είναι σαφές ποια θα ήταν η πηγή της εικαζόμενης μαζικής δημιουργίας αποθεμάτων. Η πηγή θα μπορούσε να είναι οι εισαγωγές από την Ινδία, αλλά και οι εισαγωγές από τρίτες χώρες ή ακόμη και ο κλάδος παραγωγής της Ένωσης όπου παρατηρούνται σημαντικές αυξήσεις στα αποθέματα από το 2011 (βλέπε πίνακα 9). Επιπλέον, δεδομένης της εξέλιξης της αγοράς πυριτιομαγγανίου από το 2011 και εξής (φθίνουσα κατανάλωση, σε συνδυασμό με τη μείωση των τιμών, τη διάρκεια ζωής μικρότερη του ενός έτους), φαίνεται ελάχιστα σκόπιμη, από εμπορική άποψη, η διάθεση στην αγορά της Ένωσης κατά τα τέλη του 2013 και κατά τη διάρκεια του 2014 (κατά την περίοδο της έρευνας) των μαζικών αποθεμάτων που είχαν συσσωρευτεί έως το 2011. Ως εκ τούτου, απορρίπτεται ο ισχυρισμός ότι η μαζική δημιουργία αποθεμάτων των ινδικών εισαγωγών θα πρέπει να αλλάξει την ερμηνεία των στοιχείων σχετικά με τις εισαγωγές κατά την περίοδο της έρευνας.
            
         6.1.1.   Πυριτιομαγγάνιο με χαμηλή περιεκτικότητα σε μαγγάνιο (50 % ή λιγότερο)
   
   
               (128)
            
            
               Στο ενημερωτικό της έγγραφο, και σε χωριστό αίτημα που απεύθυνε σε όλους τους γνωστούς εισαγωγείς, η Επιτροπή ζήτησε από τα ενδιαφερόμενα μέρη να παράσχουν πληροφορίες σχετικά με τις εισαγωγές πυριτιομαγγανίου με χαμηλή περιεκτικότητα σε μαγγάνιο (50 % και κάτω) ως μέρος του υπό εξέταση προϊόντος, προκειμένου να εκτιμηθεί ο όγκος και η μέση τιμή αυτών των εισαγωγών. Επιπλέον, στόχος ήταν να διευκρινιστεί η τεχνική και οικονομική σκοπιμότητα της χρήσης πυριτιομαγγανίου χαμηλής ποιότητας (ως έχει ή ύστερα από ανάμειξη) και τον αντίκτυπό της στην αγορά της Ένωσης.
            
         
               (129)
            
            
               Η Επιτροπή δεν έλαβε καμία παρατήρηση από τους εισαγωγείς, αλλά έλαβε ορισμένες παρατηρήσεις από άλλα ενδιαφερόμενα μέρη.
            
         
               (130)
            
            
               Ένας ινδός παραγωγός δήλωσε ότι το πυριτιομαγγάνιο με χαμηλή περιεκτικότητα σε μαγγάνιο είναι προϊόν κατώτερης ποιότητας το οποίο πωλείται, ως εκ τούτου, σε χαμηλότερη τιμή. Ωστόσο, εάν γίνει προσαρμογή της τιμής για να ληφθεί υπόψη η χαμηλότερη περιεκτικότητα σε μαγγάνιο, η προσαρμοσμένη τιμή θα είναι πλήρως σύμφωνη με την αξία του κοινού πυριτιομαγγανίου. Το εν λόγω ενδιαφερόμενο μέρος πρόσθεσε ότι ο όγκος των εισαγωγών του εν λόγω πυριτιομαγγανίου χαμηλότερης ποιότητας στην Ένωση είναι μικρός και, επομένως, δεν μπορεί να προκαλέσει ζημία στον ενωσιακό κλάδο παραγωγής.
            
         
               (131)
            
            
               Μια άλλη ομάδα ινδών παραγωγών υποστήριξε ότι το πυριτιομαγγάνιο χαμηλής ποιότητας μπορεί να χρησιμοποιηθεί απευθείας σε καμίνους βολταϊκού τόξου ή θα μπορούσε να συνδυαστεί με υψηλότερης ποιότητας πυριτιομαγγανίου για να παραχθεί ένα τυπικό προϊόν, όχι αποκλειστικά πυριτιομαγγάνιο με περιεκτικότητα σε σίδηρο 72 % (συνήθως από την Ουκρανία). Σημείωσαν ότι η τεχνική μελέτη σκοπιμότητας που υπέβαλε ο ίδιος ο καταγγέλλων δεν αποκλείει την τεχνική σκοπιμότητα της ανάμειξης. Αναγνώρισαν ότι η ανάμειξη συνεπάγεται πρόσθετο κόστος, αλλά όχι στο επίπεδο που περιγράφεται από τον καταγγέλλοντα. Συμφώνησαν ότι αυτός ο τύπος πυριτιομαγγανίου πωλείται σε χαμηλότερες τιμές ακριβώς λόγω της χαμηλής περιεκτικότητας σε μαγγάνιο και, συνεπώς, η σύγκριση τιμών με το κοινό πυριτιομαγγάνιο θα πρέπει να γίνεται μετά από την κατ' αναλογία προσαρμογή από την οποία θα προκύπτουν παρόμοιες τιμές.
            
         
               (132)
            
            
               Ο καταγγέλλων ισχυρίστηκε ότι το πυριτιομαγγάνιο χαμηλής ποιότητας δεν χρησιμοποιείται ακόμη ως έχει από τις χαλυβουργίες της Ένωσης και ότι οι πελάτες τους δεν θα διέτρεχαν τον κίνδυνο, για λόγους ποιότητας, να χρησιμοποιήσουν μείγμα αποτελούμενο από πυριτιομαγγάνιο διαφόρων ποιοτήτων. Ο καταγγέλλων ισχυρίστηκε επίσης ότι οι εν λόγω προδιαγραφές προϊόντος αντιπροσωπεύουν ένα προσωρινό φαινόμενο το οποίο δεν ήταν η αιτία της ζημίας τους.
            
         6.1.2.   Ο αντίκτυπος των εισαγωγών που αποτελούν αντικείμενο ντάμπινγκ στις τιμές
   
   
               (133)
            
            
               Όσον αφορά τον αντίκτυπο στις τιμές των εισαγωγών που αποτελούν αντικείμενο ντάμπινγκ, η Επιτροπή διαπίστωσε ότι η μέση τιμή των εισαγωγών πυριτιομαγγανίου που αποτελούν αντικείμενο ντάμπινγκ από την Ινδία και οι τιμές των δύο συνεργαζόμενων παραγωγών της Ένωσης μειώθηκαν κατά την υπό εξέταση περίοδο. Ωστόσο, δεν διαπιστώθηκε πώληση σε χαμηλότερες τιμές, όπως αναφέρεται ανωτέρω στην αιτιολογική σκέψη 77 και τις επόμενες.
            
         6.2.   Συμπέρασμα σχετικά με την αιτιώδη συνάφεια
   
   
               (134)
            
            
               Η Επιτροπή δεν παρατήρησε σαφή χρονική σύμπτωση μεταξύ της δύσκολης οικονομικής κατάστασης των δύο συνεργασθέντων παραγωγών της Ένωσης και της αύξησης του όγκου των εισαγωγών από την Ινδία που αποτέλεσαν αντικείμενο ντάμπινγκ. Η έρευνα κατέδειξε την ύπαρξη αντίστροφων τάσεων ανάμεσα στην αύξηση του όγκου των εισαγωγών που αποτελούν αντικείμενο ντάμπινγκ και της ζημίας που υπέστησαν οι δύο συνεργαζόμενοι παραγωγοί της Ένωσης. Επιπλέον, το μερίδιο αγοράς των εισαγωγών που αποτέλεσαν αντικείμενο ντάμπινγκ αυξήθηκε κατά την εξεταζόμενη περίοδο, αλλά μόλις από [18 % έως 24 %] σε [23 % έως 30 %]. Το μερίδιο αγοράς δεν εμφανίζει συνεχώς αυξητική τάση και οι τιμές δεν ήταν, ή ήταν ελάχιστα, χαμηλότερες από τις τιμές του κλάδου παραγωγής της Ένωσης.
            
         
               (135)
            
            
               Δεδομένης της απουσίας χρονικής σύμπτωσης μεταξύ της επιδείνωσης της οικονομικής κατάστασης των συνεργασθέντων παραγωγής της Ένωσης και των τάσεων του όγκου και του μεριδίου αγοράς των εισαγωγών πυριτιομαγγανίου από την Ινδία που αποτέλεσαν αντικείμενο ντάμπινγκ, η Επιτροπή κατέληξε στο συμπέρασμα ότι ο αντίκτυπος των εισαγωγών που αποτελούν αντικείμενο ντάμπινγκ στην κατάσταση του κλάδου παραγωγής της Ένωσης δεν μπορεί να θεωρηθεί σημαντική κατά την έννοια του άρθρο 3 παράγραφος 6 του βασικού κανονισμού. Υπό τις συνθήκες αυτές, δεν αποδείχθηκε ότι ο όγκος και/ή τα επίπεδα τιμών των ινδικών εισαγωγών που αποτελούν αντικείμενο ντάμπινγκ ήταν υπεύθυνα για τη ζημιογόνο κατάσταση των δύο συνεργασθέντων παραγωγών.
            
         
               (136)
            
            
               Δεδομένου ότι δεν ήταν δυνατόν να καταδειχθεί η αιτιώδης συνάφεια μεταξύ των εισαγωγών που αποτέλεσαν αντικείμενο ντάμπινγκ και της ζημιογόνου κατάστασης του κλάδου παραγωγής της Ένωσης, δεν ήταν αναγκαίο να γνωστοποιηθούν οι υπολογισμοί της υποτιμολόγησης, καθώς έχουν σημασία μόνο για τον καθορισμό του επιπέδου των μέτρων. Επομένως, η Επιτροπή απέρριψε τον ισχυρισμό του καταγγέλλοντος ότι η Επιτροπή παρέλειψε να υπολογίσει και να κοινοποιήσει το επίπεδο της υποτιμολόγησης.
            
         7.   ΑΛΛΟΙ ΠΑΡΑΓΟΝΤΕΣ
   
   
               (137)
            
            
               Όπως ορίζεται στην αιτιολογική σκέψη 135, η Επιτροπή δεν μπόρεσε να αποδείξει την αιτιώδη συνάφεια μεταξύ της ζημίας που υπέστη ο κλάδος παραγωγής της Ένωσης και των εισαγωγών από την Ινδία που αποτέλεσαν αντικείμενο ντάμπινγκ. Συνεπώς, δεν ήταν απαραίτητο να καταλήξει σε συμπεράσματα σχετικά με τις επιπτώσεις άλλων παραγόντων στην κατάσταση του κλάδου παραγωγής της Ένωσης, όπως ορίζεται στο άρθρο 3 παράγραφος 7 του βασικού κανονισμού. Ωστόσο, εξετάστηκαν άλλοι παράγοντες και, για να υπάρχει ολοκληρωμένη εικόνα, περιγράφονται στο κατωτέρω τμήμα.
            
         
               (138)
            
            
               Ο καταγγέλλων ισχυρίστηκε ότι η Επιτροπή υπέπεσε σε ένα μεθοδολογικό σφάλμα εκτιμώντας ότι η πιθανή ζημία από άλλους παράγοντες μπορεί με κάποιον τρόπο να δικαιολογήσει το γεγονός ότι οι εισαγωγές με πρακτικές ντάμπινγκ προκαλούν σημαντική ζημία. Ο καταγγέλλων ισχυρίστηκε επίσης ότι η Επιτροπή χρησιμοποίησε παράγοντες όπως οι εισαγωγές από χώρες εκτός της Ινδίας και η κατάσταση της αγοράς της Ferroatlantica μόνο για να περατώσει την εξέταση της υπόθεσης.
            
         
               (139)
            
            
               Δεδομένου ότι δεν ήταν δυνατό να καθοριστεί αιτιώδης συνάφεια, η εξέταση των πιθανών επιπτώσεων άλλων παραγόντων επί της ζημίας που υπέστη ο κλάδος παραγωγής της Ένωσης δεν είναι πλέον σχετική. Τα κατωτέρω τμήματα 7.1 έως 7.4 περιορίζονται στην περιγραφή των λοιπών παραγόντων χωρίς την εξαγωγή συμπερασμάτων σχετικά με τις πιθανές επιπτώσεις σχετικά με τη ζημία. Ελλείψει αιτιώδους συνάφειας, η ανάλυση των «άλλων παραγόντων» δεν επηρεάζει τα συμπεράσματα σχετικά με το ντάμπινγκ, τη ζημία και την αιτιώδη συνάφεια. Ως εκ τούτου, η Επιτροπή απορρίπτει τον ανωτέρω ισχυρισμό.
            
         7.1.   Εισαγωγές από τρίτες χώρες
   
   
               (140)
            
            
               Ο όγκος των εισαγωγών καθορίστηκε με βάση τα στοιχεία της Eurostat και λαμβανομένων υπόψη όλων των καθεστώτων εισαγωγής, συμπεριλαμβανομένης της τελειοποίησης προς επανεξαγωγή. Η καταγωγή ενός σημαντικού όγκου εισαγωγών είναι «μη κατονομαζόμενη για εμπορικούς ή στρατιωτικούς λόγους στο πλαίσιο των συναλλαγών με τις τρίτες χώρες». Με τη βοήθεια των τελωνειακών αρχών ενός κράτους μέλους, η Επιτροπή ήταν σε θέση να κατανείμει το μέρος αυτού του όγκου ανά χώρα καταγωγής. Με την απόδοση των εν λόγω «μη προσδιορισμένων» εισαγωγών στις αντίστοιχες χώρες καταγωγής, η συνολική τάση των εισαγωγών δεν αλλάζει σημαντικά. Ωστόσο, για να διατηρηθεί το απόρρητο των εν λόγω εισαγωγών, τα στοιχεία των εισαγωγών παρουσιάζονται ως εύρος τιμών ως εξής:
               
                  Πίνακας 12
               
               
                  Εισαγωγές από τρίτες χώρες
               
               
                           Χώρα
                        
                        
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Νορβηγία
                        
                        
                           Όγκος
                        
                        
                           144 000 έως 191 000
                        
                        
                           188 000 έως 250 000
                        
                        
                           138 000 έως 185 000
                        
                        
                           147 000 έως 195 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              131
                           
                        
                        
                           
                              96
                           
                        
                        
                           
                              102
                           
                        
                     
                           Μερίδιο αγοράς
                        
                        
                           15 % έως 20 %
                        
                        
                           21 % έως 28 %
                        
                        
                           16 % έως 21 %
                        
                        
                           17 % έως 23 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              139
                           
                        
                        
                           
                              104
                           
                        
                        
                           
                              115
                           
                        
                     
                           Ουκρανία
                        
                        
                           Όγκος
                        
                        
                           170 000 έως 226 000
                        
                        
                           102 000 έως 135 000
                        
                        
                           104 000 έως 137 000
                        
                        
                           111 000 έως 147 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              60
                           
                        
                        
                           
                              61
                           
                        
                        
                           
                              65
                           
                        
                     
                           Μερίδιο αγοράς
                        
                        
                           18 % έως 24 %
                        
                        
                           11 % έως 15 %
                        
                        
                           12 % έως 16 %
                        
                        
                           13 % έως 17 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              64
                           
                        
                        
                           
                              66
                           
                        
                        
                           
                              73
                           
                        
                     
                           Νότια Αφρική
                        
                        
                           Όγκος
                        
                        
                           111 000 έως 147 000
                        
                        
                           14 000 έως 19 000
                        
                        
                           32 000 έως 43 000
                        
                        
                           70 000 έως 93 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              13
                           
                        
                        
                           
                              29
                           
                        
                        
                           
                              64
                           
                        
                     
                           Μερίδιο αγοράς
                        
                        
                           12 % έως 15 %
                        
                        
                           2 % έως 2 %
                        
                        
                           4 % έως 5 %
                        
                        
                           8 % έως 11 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              14
                           
                        
                        
                           
                              32
                           
                        
                        
                           
                              71
                           
                        
                     
                           Σύνολο όλων των τρίτων χωρών εκτός της Ινδίας
                        
                        
                           Όγκος
                        
                        
                           510 000 έως 670 000
                        
                        
                           370 000 έως 490 000
                        
                        
                           370 000 έως 500 000
                        
                        
                           400 000 έως 530 000
                        
                     
                           
                              Δείκτης
                           
                        
                        
                           
                              100
                           
                        
                        
                           
                              73
                           
                        
                        
                           
                              74
                           
                        
                        
                           
                              79
                           
                        
                     
                           Μερίδιο αγοράς
                        
                        
                           50 % έως 70 %
                        
                        
                           40 % έως 50 %
                        
                        
                           40 % έως 60 %
                        
                        
                           50 % έως 60 %
                        
                     
                           
                              Δείκτης
                           
                        
                        
                           
                              100
                           
                        
                        
                           
                              78
                           
                        
                        
                           
                              80
                           
                        
                        
                           
                              89
                           
                        
                     
                           Μέση τιμή
                        
                        
                           903 έως 1 197
                        
                        
                           829 έως 1 100
                        
                        
                           778 έως 1 032
                        
                        
                           733 έως 971
                        
                     
                           
                              Δείκτης
                           
                        
                        
                           
                              100
                           
                        
                        
                           
                              92
                           
                        
                        
                           
                              86
                           
                        
                        
                           
                              81
                           
                        
                     
                           
                                       
                                          Πηγή:
                                       
                                    
                                    
                                       Τα στοιχεία της Eurostat σε συνδυασμό με τις πληροφορίες για τις «μη προσδιορισμένες» εισαγωγές
                                    
                                 
                     
         
               (141)
            
            
               Το πυριτιομαγγάνιο εισάγεται στην Ένωση από έναν σημαντικό αριθμό άλλων χωρών. Εκτός από την Ινδία, υπάρχουν τρεις κύριες χώρες εξαγωγής (κατ' όγκο): η Νορβηγία, η Νότια Αφρική και η Ουκρανία. Οι τέσσερις σημαντικότερες χώρες αντιπροσωπεύουν περίπου το 90 % του συνόλου των εισαγωγών στην Ένωση και έχουν μερίδιο αγοράς περίπου 70 %. Η Νορβηγία έχει μερίδιο αγοράς περίπου [17 % έως 23 %]. Ένας νορβηγός παραγωγός πυριτιομαγγανίου συνδέεται με έναν από τους παραγωγούς της Ένωσης (Δουνκέρκη / Eramet Comilog).
            
         
               (142)
            
            
               Ο όγκος των εισαγωγών στην Ένωση από τρίτες χώρες εκτός της Ινδίας ακολούθησε αντίθετη τάση σε σύγκριση με τις εισαγωγές από την Ινδία. Συγκεκριμένα, μειώθηκε το 2012 και το 2013 σε σύγκριση με το 2011, αλλά αυξήθηκε κατά την ΠΕ.
            
         
               (143)
            
            
               Σύμφωνα με τα στοιχεία της Eurostat, οι τιμές των εισαγωγών από τρίτες χώρες ήταν κατά μέσο όρο υψηλότερες από τις τιμές των εισαγωγών από την Ινδία και σημείωσαν πτωτική τάση κατά την εξεταζόμενη περίοδο. Ωστόσο, τα στοιχεία της Eurostat δεν παρέχουν ανάλυση κατά κατηγορία ποιότητας και κατά βαθμό και, ως εκ τούτου, δεν είναι δυνατή η σύγκριση μεταξύ ομοίων.
            
         
               (144)
            
            
               Ο καταγγέλλων εξηγεί ότι οι λόγοι για τους οποίους οι εισαγωγές πυριτιομαγγανίου από την Ουκρανία, τη Νότια Αφρική και τη Νορβηγία μειώθηκαν το 2012 δεν είχαν σχέση με την αύξηση των εισαγωγών από την Ινδία, αλλά οφείλονται σε περιστάσεις που προσιδιάζουν σε κάθε χώρα.
            
         
               (145)
            
            
               Η Επιτροπή έλαβε υπόψη τις εξηγήσεις που παρασχέθηκαν από τον καταγγέλλοντα σχετικά με την αύξηση ή μείωση των εισαγωγών από ορισμένες τρίτες χώρες. Ωστόσο, το γεγονός ότι οι δύο συνεργασθέντες παραγωγοί της Ένωσης διατήρησαν το μερίδιο αγοράς τους δείχνει ότι οι τρίτες χώρες ανταγωνίζονταν μεταξύ τους για τη διατήρηση των πωλήσεων και του μεριδίου αγοράς στην Ένωση, χωρίς να θίγεται ο όγκος πωλήσεων και το μερίδιο αγοράς των δύο συνεργασθέντων παραγωγών της Ένωσης.
            
         7.2.   Εξαγωγικές επιδόσεις του ενωσιακού κλάδου παραγωγής
   
   
               (146)
            
            
               Ο όγκος των εξαγωγών των ενωσιακών παραγωγών του δείγματος εξελίχθηκε κατά την υπό εξέταση περίοδο ως εξής:
               
                  Πίνακας 13
               
               
                  Εξαγωγικές επιδόσεις των ενωσιακών παραγωγών του δείγματος
               
               
                            
                        
                        
                           2011
                        
                        
                           2012
                        
                        
                           2013
                        
                        
                           Περίοδος της έρευνας
                        
                     
                           Όγκος εξαγωγών (μετρικοί τόνοι)
                        
                        
                           2 100 έως 2 800
                        
                        
                           2 900 έως 3 800
                        
                        
                           3 200 έως 4 300
                        
                        
                           5 200 έως 6 800
                        
                     
                           
                              Δείκτης
                           
                        
                        
                           
                              100
                           
                        
                        
                           
                              136
                           
                        
                        
                           
                              151
                           
                        
                        
                           
                              243
                           
                        
                     
                           Μέση τιμή
                        
                        
                           800 έως 1 100
                        
                        
                           800 έως 1 100
                        
                        
                           700 έως 900
                        
                        
                           700 έως 900
                        
                     
                           
                              Δείκτης
                           
                        
                        
                           
                              100
                           
                        
                        
                           
                              96
                           
                        
                        
                           
                              85
                           
                        
                        
                           
                              84
                           
                        
                     
                           
                                       
                                          Πηγή:
                                       
                                    
                                    
                                       Απαντήσεις στο ερωτηματολόγιο
                                    
                                 
                     
         
               (147)
            
            
               Οι δύο συνεργασθέντες παραγωγοί της Ένωσης υπερδιπλασίασαν τις πωλήσεις τους έξω από την Ένωση κατά την υπό εξέταση περίοδο, παρ' όλο που ο όγκος δεν είναι ιδιαίτερα σημαντικός σε απόλυτους όρους.
            
         
               (148)
            
            
               Η μέση τιμή πώλησης σε μη συνδεδεμένα μέρη σε τρίτες χώρες μειώθηκε ανάλογα με τη μείωση της τιμής στην αγορά της Ένωσης.
            
         7.3.   Εξέλιξη της παραγωγής χάλυβα και υπερπροσφορά
   
   
               (149)
            
            
               Αρκετά ενδιαφερόμενα μέρη επιβεβαίωσαν με τις παρατηρήσεις τους ότι μία από τις συνέπειες της παγκόσμιας οικονομικής ύφεσης ήταν η μείωση της παραγωγής χάλυβα. Δεδομένου ότι το πυριτιομαγγάνιο χρησιμοποιείται κυρίως για την παραγωγή χάλυβα, αυτό είχε άμεσο αντίκτυπο στην κατανάλωση πυριτιομαγγανίου.
            
         
               (150)
            
            
               Αρκετά ενδιαφερόμενα μέρη επιβεβαίωσαν με τις παρατηρήσεις τους ότι η παγκόσμια παραγωγή πυριτιομαγγανίου δεν μειώθηκε ανάλογα με τη μείωση της κατανάλωσης. Ισχυρίστηκαν ότι η τιμή αγοράς του πυριτιομαγγανίου συνδέεται με την ισορροπία της προσφοράς και της ζήτησης, όπως συμβαίνει για όλα τα προϊόντα. Κατά συνέπεια, η υπερπροσφορά οδήγησε σε μείωση της τιμής του πυριτιομαγγανίου. Συνολικά, ο κλάδος παραγωγής της Ένωσης αύξησε την παραγωγική του ικανότητα από το 2011 έως το 2012, συμβάλλοντας ως εκ τούτου στην κατάσταση αυτή.
            
         7.4.   Ενδοενωσιακός ανταγωνισμός
   
   
               (151)
            
            
               Η ισπανική εταιρεία Ferroatlantica δεν συνεργάστηκε στην έρευνα. Σύμφωνα με την καταγγελία, η Ferroatlantica, ως ο κυριότερος παραγωγός της Ένωσης, έχει αποφύγει τη σημαντική ζημία που προκάλεσαν οι εισαγωγές από την Ινδία και ήταν στην πραγματικότητα πολύ κερδοφόρος. Η Ferroatlantica, που είναι ο μεγαλύτερος παραγωγός πυριτιομαγγανίου στην Ένωση, κατάφερε να διατηρήσει το μερίδιο αγοράς της κατά την υπό εξέταση περίοδο και είναι σε άμεσο ανταγωνισμό με τους δύο συνεργασθέντες παραγωγούς της Ένωσης.
            
         
               (152)
            
            
               Ο καταγγέλλων ισχυρίστηκε ότι η Ferroatlantica δεν θα μπορούσε να έχει συμβάλει στη ζημία που υπέστησαν οι δύο συνεργαζόμενοι παραγωγοί της Ένωσης, καθώς οι τιμές πωλήσεών της δεν ήταν χαμηλότερες από τις τιμές τους και δεν έχει αποκτήσει μερίδιο αγοράς σε βάρος τους. Ο καταγγέλλων ισχυρίστηκε επίσης ότι η Ferroatlantica δεν ήταν πλέον στο απυρόβλητο από τη ζημία που προκάλεσαν οι ινδικές εισαγωγές, καθώς η κατάστασή της είχε αρχίσει να επιδεινώνεται από τις αρχές του 2015.
            
         
               (153)
            
            
               Ο ισχυρισμός αυτός αφορά γεγονότα μετά την ΠΕ, τα οποία κανονικά δεν λαμβάνονται υπόψη σύμφωνα με το άρθρο 6 παράγραφος 1 του βασικού κανονισμού. Επιπλέον, η Επιτροπή δεν εντόπισε κάποιο συγκεκριμένο επιχείρημα που θα καθιστούσε την απόφασή της προδήλως ακατάλληλη εάν έπρεπε να απορριφθεί ο εν λόγω ισχυρισμός. Ειδικότερα, ο ισχυρισμός αυτός διατυπώθηκε σε πολύ όψιμο στάδιο της έρευνας, περισσότερο από 11 μήνες μετά την έναρξη της διαδικασίας, όταν δεν ήταν πλέον δυνατόν να εξακριβωθεί. Σε κάθε περίπτωση, η Επιτροπή θεωρεί ότι η παρουσία του μεγαλύτερου παραγωγού της Ένωσης στην αγορά είχε κάποιον αντίκτυπο στην εξέλιξη του όγκου των πωλήσεων, των τιμών και του μεριδίου αγοράς των δύο συνεργασθέντων παραγωγών της Ένωσης κατά την ΠΕ.
            
         8.   ΣΥΜΦΕΡΟΝ ΤΗΣ ΕΝΩΣΗΣ
   
   
               (154)
            
            
               Ο καταγγέλλων και δύο σημαντικοί παραγωγοί χάλυβα υπέβαλαν σχόλια σχετικά με το συμφέρον της Ένωσης. Δεδομένου ότι δεν διαπιστώθηκε αιτιώδης συνάφεια μεταξύ των εισαγωγών που αποτελούν αντικείμενο ντάμπινγκ από την Ινδία και της ζημίας που υπέστη ο κλάδος παραγωγής της Ένωσης, δεν είναι αναγκαίο να εξεταστεί το συμφέρον της Ένωσης.
            
         9.   ΠΟΡΙΣΜΑΤΑ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
   
   
               (155)
            
            
               Με βάση τα συμπεράσματα που εξήχθησαν από την Επιτροπή όσον αφορά το ντάμπινγκ, τη ζημία και την αιτιώδη συνάφεια, σύμφωνα με το άρθρο 9 του βασικού κανονισμού, η διαδικασία θα πρέπει να περατωθεί χωρίς την επιβολή μέτρων.
            
         
               (156)
            
            
               Όλα τα ενδιαφερόμενα μέρη ενημερώθηκαν σχετικά με τα τελικά συμπεράσματα και την πρόθεση της Επιτροπής να περατώσει τη διαδικασία και τους δόθηκε η ευκαιρία να διατυπώσουν τις παρατηρήσεις τους. Οι παρατηρήσεις τους εξετάστηκαν, αλλά δεν μετέβαλαν τα συμπεράσματα που προέκυψαν παραπάνω.
            
         
               (157)
            
            
               Η επιτροπή που έχει συσταθεί βάσει του άρθρου 15 παράγραφος 1 του κανονισμού (ΕΚ) αριθ. 1225/2009 δεν διατύπωσε γνώμη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Περατώνεται με το παρόν η διαδικασία αντιντάμπινγκ σχετικά με τις εισαγωγές πυριτιομαγγανίου καταγωγής Ινδίας.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 2 Μαρτίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 22.12.2009, σ. 51.
   
      (2)  ΕΕ C 461 της 20.12.2014, σ. 25.
   
      (3)  Στη σελίδα 7 κεφάλαιο 3 «Προϊόν που αποτελεί αντικείμενο της παρούσας διαδικασίας» της δημόσιας έκδοσης της καταγγελίας.
   
      (4)  Για παράδειγμα, στην απόφαση του Δικαστηρίου της 8ης Σεπτεμβρίου 2015 στην υπόθεση C-511/13 P Philips κατά Συμβουλίου, το Δικαστήριο έκρινε ότι ένα μέρος της παραγωγής της Ένωσης πολύ κοντά στο 50 % της συνολικής παραγωγής του ομοειδούς προϊόντος που παράγεται από τον κλάδο παραγωγής της Ένωσης μπορεί να θεωρηθεί ότι συνιστά το μεγαλύτερο μέρος της εν λόγω παραγωγής. Το Δικαστήριο διευκρίνισε ότι το άρθρο 4 παράγραφος 1 του βασικού κανονισμού αναφέρεται, πράγματι, στην έννοια του «μείζονος μέρους» της ενωσιακής παραγωγής και όχι στην «πλειονότητα της παραγωγής της Ένωσης» (σκέψη 72).
   
      (5)  Για παράδειγμα, στην έκθεσή της, της 22ας Απριλίου 2003, WT/DS/241/R Αργεντινή — οριστικοί δασμοί αντιντάμπινγκ σε πουλερικά από τη Βραζιλία, σκέψη 7.344, η Επιτροπή δέχθηκε ότι ο εγχώριος κλάδος παραγωγής που αντιπροσωπεύει το 46 % της συνολικής εγχώριας παραγωγής μπορεί να θεωρηθεί ως μείζον μέρος του εγχώριου κλάδου παραγωγής.